Projektas

**ROKIŠKIO RAJONO SAVIVALDYBĖS TARYBA**

**S P R E N D I M A S**

**DĖL ROKIŠKIO RAJONO SAVIVALDYBĖS ADMINISTRACIJOS DIREKTORIAUS 2016 METŲ VEIKLOS ATASKAITOS**

2017 m. kovo 31 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 29 straipsnio 8 dalies 9 ir 10 punktais, 16 straipsnio 2 dalies 19 punktu, Rokiškio rajono savivaldybės tarybos 2015 m. kovo 27 d. sprendimu Nr. TS-102 patvirtinto Rokiškio rajono savivaldybės tarybos veiklos reglamento 263 punktu, Rokiškio rajono savivaldybės taryba n u s p r e n d ž i a:

Pritarti Rokiškio rajono savivaldybės administracijos direktoriaus 2016 metų veiklos ataskaitai (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Asta Zakarevičienė

PRITARTA

Rokiškio rajono savivaldybės tarybos 2017-03-25 sprendimu Nr. TS-

**ROKIŠKIO RAJONO SAVIVALDYBĖS ADMINISTRACIJOS DIREKTORIAUS 2016 METŲ VEIKLOS ATASKAITA**

Savivaldybės administracijos direktorius pavaldus savivaldybės tarybai, atskaitingas savivaldybės tarybai ir merui, vadovauja savivaldybės administracijai ir yra šios įstaigos vadovas. Savivaldybės administracijos direktorius atsako už įstatymų, Vyriausybės ir savivaldybės tarybos sprendimų įgyvendinimą savivaldybės teritorijoje jo kompetencijai priskirtais klausimais: leidžia įsakymus, privalomus savivaldybės administracijos struktūriniams padaliniams, filialams – seniūnijoms ir į struktūrinius padalinius neįeinantiems valstybės tarnautojams, taip pat jam priskirtos kompetencijos klausimais – savivaldybės gyventojams ir kitiems savivaldybės teritorijoje esantiems subjektams; organizuoja savivaldybės administracijos darbą; administruoja asignavimus, tarybos skirtus savivaldybės administracijai; tarybos nustatyta tvarka administruoja savivaldybės biudžeto asignavimus ir kitus piniginius išteklius, organizuoja savivaldybės biudžeto vykdymą, atsako už savivaldybės ūkinę ir finansinę veiklą, administruoja savivaldybės turtą ir kt.

Savivaldybės administracijos direktorius – Valerijus Rancevas;

Savivaldybės administracijos direktoriaus pavaduotojas – Rimantas Velykis.

2016 metais Rokiškio rajono savivaldybės administracijos struktūroje pokyčių nebuvo: administraciją sudarė 16 skyrių, 1 tarnyba, 10 seniūnijų ir vienas skyriams nepriklausantis specialistas.

2016 metais administracijos direktorius savo kompetencijos klausimais pasirašė: 570 (2015 m. – 553) personalo, 295 (2015 m. – 317) atostogų**,** 59(2015 m. – 61) komandiruočių, 1181 įsakymų veiklos organizavimo klausimais (2015 m. – 1120), pasirašė 684 sutartis (2015 m. – 703).

Kasmet didėja gaunamų ir siunčiamų raštų srautas: iš įvairių institucijų 2016 m. gauti 3816 raštai (2015 m. – 3267, 2014 m. – 3093, 2013 m. – 2925); pernai išsiųsti 3093 raštai (2015 m. – 2933, 2014 m. – 2923, 2013 m. – 2925).

2016 m. surengti **konkursai:**

Statybos ir infrastruktūros plėtros skyriaus dviejų vyriausiųjų specialistų;

Socialinės paramos ir sveikatos skyriaus savivaldybės gydytojo (vyriausiojo specialisto);

Strateginio planavimo ir investicijų skyriaus vyriausiojo specialisto;

Panemunėlio seniūnijos seniūno;

Pandėlio seniūnijos seniūno pavaduotojo.

**Darbuotojų kvalifikacija.** 2016 m. vasario 3 d. įsakymu Nr. P-64 ,,Dėl savivaldybės administracijos valstybės tarnautojų mokymo 2016 metais“ buvo  nustatyti mokymosi tikslai ir prioritetinės valstybės tarnautojų mokymosi grupės. 2016 m. kvalifikaciją tobulino 38 darbuotojai, dirbantys pagal darbo sutartis, 67 valstybės tarnautojai, t. y 83 proc. visų valstybės tarnautojų. Daugiausia valstybės tarnautojai tobulino specialiuosius ir profesinius gebėjimus, reikalingus konkrečioms, pareigybės aprašyme nustatytoms, funkcijoms vykdyti. Tai pat gilino žinias profesinės etikos ir korupcijos prevencijos srityje pagal projektą „Lietuvos Respublikos ir Norvegijos karalystės institucijų bendradarbiavimas perteikiant žinias ir gerąją patirtį administracinio – finansinio valdymo bei korupcijos mažinimo ir prevencijos srityje Lietuvos Respublikos valstybės ir savivaldybių institucijoms“ NOR-LT10-VRM-01-K-02-011.

**Veikla informacinių technologijų srityje**. Atnaujinti ir pertvarkyti serveriai (padidintas operatyviosios atminties kiekis bei praplėsti kietieji diskai); tinkamai sujungtas, suprogramuotas ir paruoštas eksploatacijai LED lauko ekranas; nupirkti 57 nauji stacionarūs kompiuteriai su programine įranga bei 10 nešiojamų kompiuterių su programine įranga, 40 išmaniųjų telefonų darbuotojams, kita įrangą (spausdintuvai, maršrutizatoriai, daugiafunkciai įrenginiai, monitoriai, klaviatūros, pelės, USB raktai, projektorius); pastatyti nauji kompiuteriai ir surašytos naujos operacinės sistemos bei reikiamos programos kompiuteriuose darbuotojams administracijoje (30), seniūnijose (10); pakeista PBX telefonų stotelė iš ,,Omnitel“ tinklo į ,,Bitė“, sutvarkytas telefonų vidinis tinklas; atlikta konfigūracija ir pakeitimai savivaldybės tinklalapyje pagal ministerijos rekomenduojamus reikalavimus; nupirkta antikorupcinio telefono paslauga, sutvarkytas telefonų vidinis tinklas; atlikta konfigūracija ir pakeitimai dokumentų valdymo sistemoje pagal projekto dokumentaciją.

**Vidaus auditas.** Centralizuotas vidaus audito skyrius 2016 m., vadovaudamasis metiniu veiklos planu, atliko 7 veiklos ir valdymo vidaus auditus, nustatė korupcijos pasireiškimo tikimybę savivaldybės vietinės reikšmės kelių ir gatvių priežiūros, taisymo, tiesimo ir saugaus eismo organizavimo srityje, vykdė nepriklausomą, objektyvią tyrimo, vertinimo ir konsultavimo veiklą, siekė užtikrinti savivaldybės administracijos, jai pavaldžių ir jos valdymo sričiai priskirtų viešųjų juridinių asmenų, kurie valdo, naudoja savivaldybės turtą bei juo disponuoja, veiklos gerinimą.

Atlikę vidaus auditus ir įvertinę audituojamų subjektų vidaus kontrolės būklę bei galimą rizikos veiksnių įtaką, skyriaus specialistai vidaus audito ataskaitose pateikė 118 rekomendacijų, kaip sustiprinti vidaus kontrolės procedūras bei rizikos valdymą viešuosiuose juridiniuose asmenyse. Ataskaitiniu laikotarpiu atlikus vidaus auditus, nustatyta, kad rizikingiausios sritys audituotuose subjektuose buvo: biudžetinėms įstaigoms priskirtų funkcijų reglamentavimas, viešųjų pirkimų reglamentavimas, organizavimas ir vykdymas, personalo valdymas ir etatinė drausmė, racionalus biudžeto lėšų panaudojimas.

2016 metais Centralizuotas vidaus audito skyrius nuolat vykdė pažangos stebėjimą ankstesniais metais audituotuose subjektuose, atliko poauditinę veiklą. Pažangos stebėjimas vykdomas nuolat, kol priemonių plane pateiktos rekomendacijos įgyvendinamos arba kol jos netenka aktualumo.

**Biudžetas**. Rokiškio rajono savivaldybės 2016 metų biudžeto patikslintas pajamų planas su dotacijomis sudarė 27 927,425 tūkst. Eur. Įvykdymas – 28 145,234 tūkst. Eur, arba 100,8 proc. Gauta 217,8 tūkst. Eur pajamų daugiau nei planuota. Į vietinį biudžetą gauta 8900,415 tūkst. Eur, arba 31,6 proc. visų pajamų. Iš valstybės biudžeto gauta 19 244,819 tūkst.Eur. Šios pajamos sudaro 68,4 proc. visų pajamų.

2016 metais buvo paimta 650,099 tūkst. Eur paskola prisidėti prie vykdytų investicinių projektų iš Europos Sąjungos ir kitos tarptautinės paramos lėšų.

2016 m. gruodžio 31d. savivaldybės biudžeto kreditorinis įsiskolinimas sudarė **9964,8 tūkst. Eur.**

Per metus kreditorinis įsiskolinimas sumažėjo 110,6 tūkst. Eur. Neskaičiuojant paskolų, išlaidų įsiskolinimas sumažėjo 760,7 tūkst. Eur, arba 62,9 proc. Įsipareigojimų suma – 449,3 tūkst. Eur. Tai einamieji gruodžio mėnesio mokėjimai. Padengti visi ilgalaikiai įsipareigojimai, kurie ne vienus metus slėgė biudžetą.

Paskolos per metus išaugo 650,1 tūkst. Eur, arba 7,3 proc. Jos sudaro 88 proc. visos savivaldybės skolos.

**Turto valdymas.** Savivaldybė nuosavybės teise ir patikėjimo teise valdė nefinansinio turto (žemė, pastatai, infrastruktūros ir kiti statiniai, transporto priemonės, kompiuteriai, baldai, atsargos) už 72,9 mln. Eur. Savivaldybės įstatinis kapitalas ir dalininkų įnašai akcinėse, uždarosiose akcinėse bendrovėse ir viešosiose įstaigose – 10,5 mln. Eur. Savivaldybės funkcijoms vykdyti nereikalingas nekilnojamasis turtas buvo įrašytas į parduodamų viešame aukcione nekilnojamojo turto objektų sąrašus. Į parduodamų objektų sąrašą įrašyti 25 nekilnojamojo turto objektai, kurie numatyti parduoti viešuose aukcionuose. 2016 metais buvo parduoti 6 nekilnojamojo turto objektai, įplaukos iš nekilnojamojo turto pardavimo –17,5 tūkst. Eur.

**Investicijos.** 2016 m. Rokiškio rajono savivaldybės administracija, kaip pareiškėjas, pradėjo įgyvendinti arba tęsė įgyvendinimą 12 įvairių sričių projektų, kurių bendra vertė sudaro apie **9** **mln**. Eur. Pagal finansavimo šaltinius buvo įgyvendinami arba baigti įgyvendinti per 2016 m. šie projektai:

**regioninio planavimo principu pradėti** įgyvendinti 3 projektai, kurių bendra vertė – 4388 tūkst. Eur (ES lėšos bus investuotos į vandens tiekimo ir nuotekų tvarkymo sistemų renovavimą ir plėtrą Rokiškio rajone, urbanistinės teritorijos Rokiškio mieste infrastruktūros sutvarkymą ir plėtrą bei į socialinio būsto fondo plėtrą Rokiškio rajone);

**konkursiniu principu** buvo įgyvendinami 2 projektai; ES ir savivaldybės skirtos investicijos šiame projekte sudarė daugiau nei 9,4 tūkst. Eur, kurie buvo investuoti į savivaldybės darbuotojų mokymus korupcijos mažinimo srityje bei į atviro jaunimo centro kūrimą mūsų rajone.

2016 m. buvo įgyvendinami 7 **Valstybės kapitalo investicijų programos** lėšomis projektai, kurių bendra vertė sudarė apie 4601 tūkst. Eur. Šių projektų metu buvo investuota 2634,3 tūkst. Eur VIP bei savivaldybės lėšų į Rokiškio Juozo Tumo-Vaižganto gimnazijos, Rokiškio rajono Pandėlio gimnazijos, Rokiškio rajono Kamajų Antano Strazdo gimnazijos, Rokiškio Juozo Tūbelio progimnazijos, pastatų atnaujinimą, baseino Rokiškyje statybą, VšĮ Rokiškio rajono ligoninės pastatų inžinerines sistemas, Rokiškio PASPC patalpų atnaujinimą.

2016 m. prasidėjo aktyvus naujojo ES finansavimo periodo projektų rengimas ir teikimas (parengta ir pateikta11 projektinių pasiūlymų ES ir kitai paramai gauti, kurių bendra vertė sudaro 8578,8 tūkst. Eur):

2016 m. parengta ir pateikta 21 paraiška įvairioms ministerijoms dėl finansavimo iš ES, valstybės investicijų programos gavimo. Bendra pateiktose paraiškose nurodoma projektų vertė sudaro apie 12729,4 tūkst. Eur, iš kurių:

**12 paraiškų Valstybės investicijų programos finansavimui gauti, kurių bendra vertė sudarė apie 175,7 tūkst. Eur:**

Rokiškio Juozo Tumo-Vaižganto gimnazijos ir bendrabučio pastatų Rokiškyje, M. Riomerio g. 1 ir J. Basanavičiaus g. 8, rekonstravimas;

Rokiškio rajono Kamajų Antano Strazdo gimnazijos pastato Kamajuose, K. Šešelgio g. 7, rekonstravimas (avarinės būklės likvidavimas);

Rokiškio rajono Pandėlio gimnazijos Pandėlio m., Panemunio g. 25, renovavimas;

Rokiškio Juozo Tūbelio progimnazijos pastato renovavimas;

Rokiškio raj. Juodupės gimnazijos valgyklos ir senojo pastato bendrųjų erdvių kapitalinis remontas;

Rokiškio Juozo Tumo Vaižganto gimnazijos Romuvos padalinio pastato Rokiškyje, Taikos g. 17, rekonstravimas;

Rokiškio sveikatingumo, rekreacijos ir sporto komplekso baseino statyba;

Rokiškio rajono savivaldybės Juozo Keliuočio viešosios bibliotekos pastato Rokiškyje, Nepriklausomybės a. 16, ir kiemo rekonstravimas bei modernizavimas ir priestato statyba;

VšĮ Rokiškio rajono ligoninės pastatų inžinierinių sistemų atnaujinimas;

VšĮ Rokiškio PASPC Rokiškio poliklinikos Rokiškyje, Juodupės g. 1A, renovavimas;

VšĮ Rokiškio psichikos sveikatos centro priestato statyba prie Psichikos dienos centro;

Rokiškio KKSC ir šaudyklos kapitalinis remontas Rokiškio m., J. Basanavičiaus g. 3 ir J. Basanavičiaus g. 13.

Per 2016 m. pateikta 21 paraiška įvairioms ministerijoms dėl finansavimo iš Europos Sąjungos, Valstybės investicijų programos gavimo.  Bendra pateiktose paraiškose nurodoma projektų  vertė – apie  12729,4 tūkst. Eur, iš kurių 4 paraiškos ES struktūrinių fondų regioninei paramai gauti (iš jų – 2 projektų finansavimo sutartys pasirašytos), kurių bendra vertė – 1291,3  tūkst. Eur:

,,Socialinio būsto fondo plėtra Rokiškio rajono savivaldybėje“;

,,Rokiškio rajono teritorijų kraštovaizdžio formavimas ir ekologinės būklės gerinimas“;

,,Biržų, Kupiškio, Pasvalio ir Rokiškio rajonų savivaldybes jungiančių turizmo trasų ir turizmo maršrutų informacinės infrastruktūros plėtra“;

,,Urbanistinės teritorijos Rokiškio mieste tarp Respublikos–Aušros–Parko–Taikos–Vilties–P. Širvio–Jaunystės–Panevėžio–Perkūno–Kauno–J. Basanavičiaus–Ąžuolų–Tyzenhauzų–Pievų–Juodupės–Laisvės gatvių sutvarkymas ir plėtra, III etapas“.

Parengta informacija **3 paraiškoms 2014-2020 m. Europos teritorinio bendradarbiavimo tikslo INTERREG V-A Latvijos**–**Lietuvos 2014**–**2020 m. programos paramai** gauti, kurių bendra vertė –**525,4** **tūkst. Eur**:

,,Socialinės rizikos šeimų įtraukties stiprinimas, panaudojant sportines veiklas Rokiškio (Lietuva) ir Salos (Latvija) savivaldybėse“;

,,Kultūros paveldo objektų paslaugų plėtra Jėkabpilio ir Rokiškio rajonuose“;

,,Viešojo saugumo gerinimas ir apsauga pasienio regionuose Latvijoje ir Lietuvoje“.

2016 m. pateiktos **3 paraiškos 2014–2020 M. Europos kaimynystės priemonės Latvijos, Lietuvos ir Baltarusijos bendradarbiavimo per sieną programos paramai** gauti, kurių bendra vertė –**1737** **tūkst. Eur**:

„Socialinių paslaugų įvairovė ir socialinės įtraukties didinimas per sportą tarptautiniame lygmenyje“;

,,Veiklos, skatinančios pažeidžiamų grupių sveiko gyvenimo būdą Salose, Polocke ir Rokiškyje ir geriančios jų socialinę gerovę ir integraciją“;

,,Tvaraus Lietuvos ir Baltarusijos pasienio regionų vystymosi skatinimas, didinant kultūrinio-istorinio paveldo objektų turistinį patrauklumą ir išsaugant tradicinius amatus bei etnografines kultūrines tradicijas Rokiškio ir Pastovių rajonuose“.

**2016 m vyko aktyvus įgyvendintų / įgyvendinamų projektų stebėsenos procesas**. Kiekvieną mėnesį renkama informacija apie įgyvendinamus projektus, jiems įgyvendinti patirtas išlaidas, atliktus viešuosius pirkimus. Kiekvieną mėnesį savivaldybės vykdomų projektų eigą atspindi parengiama projektų stebėsenos ataskaita, kuri skelbiama savivaldybės tinklalapyje <http://www.rokiskis.lt/lt/vykdomi-projektai.html> ir yra prieinama visiems rajono gyventojams.

Per 2016 m. surengti 23 rajono savivaldybės administracijos ir savivaldybės įstaigų projektų rengimo ir įgyvendinimo koordinavimo grupės posėdžiai; buvo sukurta projektų stebėsenos darbo grupė; surengti 6 išvažiuojamieji posėdžiai į 9 seniūnijas, apžiūrėti 52 įgyvendinti projektai, užfiksuoti pastebėti trūkumai, atsakingi asmenys ar įstaigos įpareigoti juos pašalinti

2016 m. atnaujinta informacija interneto svetainėje [www.rokiskis.lt](http://www.rokiskis.lt) (,,Informacija investuotojui“) apie investicijų galimybes Rokiškio rajono savivaldybėje bei papildyta privatizuojamais objektais bei sklypais komercijai lietuvių ir anglų kalbomis.

**Tikslinių savivaldybės biudžeto lėšų, skirtų iš dalies prisidėti prie ES struktūrinių ir kitų fondų finansuojamų projektų, paskirstymas.** 2016 m. savivaldybės biudžete įvairių savivaldybės įstaigų, institucijų bei nevyriausybinių organizacijų parengtiems projektams, gavusiems paramą iš įvairių fondų bei programų daliniam savivaldybės finansavimui buvo skirta 48000 Eur.

Buvo gautos 39 įvairių savivaldybės įstaigų, institucijų bei nevyriausybinių organizacijų paraiškos dėl dalinio savivaldybės finansavimo jų projektams, pritraukusiems įvairių fondų ir programų finansavimą. Komisijos sprendimais ir administracijos direktoriaus įsakymais 39 savivaldybės įstaigų, institucijų bei nevyriausybinių organizacijų parengtoms paraiškoms finansuoti buvo paskirstyta 37188 Eur iš savivaldybės biudžete numatytų 48000 Eur.

**Strateginis planavimas**. Remdamasi Rokiškio r. savivaldybės tarybos 2016 m. vasario 19 d. sprendimu Nr. TS-21 patvirtintu atnaujintu Rokiškio rajono savivaldybės strateginio planavimo organizavimo tvarkos aprašu, rajono savivaldybė administracija užtikrino savivaldybės strateginio planavimo procesą ir jo stebėseną.

Ilgalaikiai strateginiai plėtros planai: 2016 m. balandžio 29 d. savivaldybės tarybos sprendimu Nr. TS- 105 patvirtinta Rokiškio rajono strateginio plėtros plano iki 2015 metų priemonių įgyvendinimo 2015 m. ataskaita. Patvirtinti dokumentai paskelbti rajono savivaldybės interneto svetainėje adresu: .<http://www.rokiskis.lt/lt/rajono-strategija.html>.

Trumpalaikiai veiklos planai: 2016 m. sausio 29 d. savivaldybės tarybos sprendimu Nr. TS-4 patvirtintas koreguotas Rokiškio rajono savivaldybės 2015-2017 metų strateginis veiklos planas. 2016-04-29 savivaldybės tarybos sprendimu Nr. TS-106 pritarta Rokiškio rajono savivaldybės 2015-2017 m. strateginio veiklos plano įgyvendinimo 2015 m. ataskaitai.

2016 m. vasario 19 d. savivaldybės tarybos sprendimu Nr. TS-22 patvirtintas Rokiškio rajono savivaldybės 2016-2018 m. strateginis veiklos planas, pagrįstas 2016 m. savivaldybės biudžetu. Per 2016 m. 3 kartus rajono savivaldybės tarybos sprendimais patvirtintas Rokiškio rajono savivaldybės 2016-2018 m. strateginis veiklos planas buvo koreguotas.

Patvirtinti dokumentai paskelbti rajono savivaldybės interneto svetainėje adresu: <http://www.rokiskis.lt/lt/rajono-strategija.html>

2016 m. liepos 14 d. administracijos direktoriaus įsakymu patvirtintas Rokiškio r. savivaldybės administracijos metinio veiklos plano rengimo aprašas ir forma. 2016 m. pradėtas rengti Rokiškio rajono savivaldybės administracijos 2016 metų veiklos planas, kuris buvo patvirtintas 2016 m. rugpjūčio 10 d. administracijos direktoriaus įsakymu Nr. AV-712.

Regiono plėtros planas: 2016 m. teikti duomenys ir rengtas Rokiškio rajono savivaldybės projektų iki 2020 m. ES struktūrinės paramos laikotarpiui sąrašas, jo keitimai, kurie integruoti į Panevėžio regiono 2014–2020 m. plėtros planą.

Regioninės programos: 2016 m. pateikta Vidaus reikalų ministerijai ir savivaldybės tarybai programos įgyvendinimo už 2015 m. ataskaita su pasiūlymais dėl programos keitimų. Koordinuojant Regioninės plėtros departamentui prie VRM parengtas Panevėžio regiono integruotos teritorijos vystymo programos priemonių plano projektas, pateiktas derinti su šakinėmis ministerijomis. Koreguotas Panevėžio regiono ITVP priemonių planas patvirtintas VRM ministro 2016-10-11 įsakymu Nr. 1V-706.

2016 m. teikti pasiūlymai Panevėžio regioninės plėtros tarybai dėl Europos Sąjungos 2014–2020 m. finansinio laikotarpio šakinių ministerijų planuojamų priemonių įgyvendinimo planų, projektų finansavimo sąlygų aprašų projektų koregavimo ir kitų teisės aktų.

**Verslo plėtra.** 2016 m. sausio 29 d. savivaldybės tarybos sprendimu Nr. TS-7, siekiant mažinti administracinę naštą, buvo iš dalies pakeisti Rokiškio r. pagalbos smulkaus ir vidutinio verslo subjektams fondo nuostatai, atsisakyta reikalavimo verslo subjektams teikti popierines pažymas apie atsiskaitymą su Valstybiniu socialiniu draudimu ir Valstybine mokesčių inspekcija. 2016 m. fondo taryba nusistatė 2 prioritetines rėmimo sritis: **naujų darbo vietų steigimas, naujų įmonių steigimas. 2016 m. pakeista paraiškų, teikiamų fondo paramai gauti, vertinimo sistema, įvedant kiekvienos paraiškos, kuria prašoma didesnė nei 500 Eur parama, vertinimą balais. Detali informacija apie fondą, remiamas sritis, paraiškos bei ataskaitos formas paskelbta Rokiškio rajono savivaldybės interneto svetainėje** [www.rokiskis.lt](http://www.rokiskis.lt), **skiltyje ,,Verslininkams / Parama verslui“. Informacija apie pagalbos smulkaus ir vidutinio verslo subjektams fondo galimybes buvo viešinama vietos laikraščiuose ,,Rokiškio sirena“ ir ,,Gimtasis Rokiškis“.**

2016 m. Pagalbos smulkaus ir vidutinio verslo subjektams fondui Rokiškio rajono savivaldybės taryba skyrė 12500 Eur, 2016 m. lapkričio mėnesį fondo lėšos buvo papildytos. Iš viso 2016 m. panaudota 18693,92 Eur. Surengti 7 fondo tarybos posėdžiai. Paramos kreipėsi 29 rajono verslo subjektai. Parama suteikta 27 paraiškoms: 14 uždaroms akcinėms bendrovėms, 3 individualioms įmonėms, 2 asmenims, vykdantiems individualias veiklas, 6 mažosioms bendrijoms 1 privačiai įmonei, 1 asocijuotai verslo struktūrai.

2016 m. gruodžio 28 d. savivaldybės tarybos sprendimu Nr. TS-214 buvo pritarta Rokiškio r. verslo plėtros komisijos 2016 m. veiklos ataskaitai. 2016 m. gruodžio 28 d. tarybos sprendimu Nr. TS-213 iš dalies pakeista komisijos sudėtis: pakeistas LR Seimo narys, ir Rokiškio rajono savivaldybės tarybos narys. Per 2016 m. organizuoti 2 Rokiškio rajono verslo plėtros komisijos posėdžiai, teiktos Rokiškio rajono savivaldybės tarybai rekomendacijos dėl pajamų mokesčio už verslo liudijimus, teikti pasiūlymai dėl verslo aktyvinimo Rokiškio Nepriklausomybės aikštėje, teiktas siūlymas dėl lėšų poreikio Rokiškio rajono pagalbos smulkaus ir vidutinio verslo subjektams fondui 2017 m.

**Teritorijų planavimas**. Parengti 33 teritorijų planavimo dokumentai (žemės sklypų formavimo ir pertvarkymo projektai); parengtos 87 kadastrinių matavimų bylos; atliktos 3 topografinės nuotraukos. Jie parengti iš savivaldybės biudžete numatytų asignavimų su papildymu. Parengti žemės sklypų formavimo ir pertvarkymo projektai talpinti savivaldybės interneto svetainėje, skiltyje ,,Teritorijų planavimas“.

Parengti 33 žemės sklypų formavimo ir pertvarkymo projektai buvo patvirtinti administracijos direktoriaus įsakymais.

Parengti 53 direktoriaus įsakymai dėl žemės sklypų formavimo ir pertvarkymo projektų rengimo ir 9 direktoriaus įsakymai dėl pagrindinės žemės sklypų naudojimo paskirties pakeitimo, vadovaujantis Rokiškio miesto teritorijos bei Rokiškio rajono savivaldybės teritorijos bendraisiais planais pagal pateiktus pareiškėjų prašymus.

Per 2016 metus išduoti 99 statybą leidžiantys dokumentai; išduoti 52 specialieji architektūriniai reikalavimai projektinei dokumentacijai parengti; suderinti 26 prašymai išorinei reklamai įrengti ir išduoti leidimai.

Išduoti 99 statybą leidžiantys dokumentai, 52 – specialieji architektūros reikalavimai, 26 – leidimai įrengti išorinę reklamą.

**Statybos ir infrastruktūros objektų statybos ir remonto darbai** buvo finansuojami iš šių pagrindinių šaltinių: savivaldybės biudžeto lėšos, valstybės investicijų programos lėšos, Kelių priežiūros ir plėtros programos lėšos, ES struktūrinių fondų lėšos.

**Savivaldybės biudžeto lėšomis** buvo prisidedama prie bendro finansavimo arba rengiami techniniai projektai, vykdant darbus pagal valstybės investicijų programą ir ES struktūrinių fondų lėšomis:

Sveikatingumo, rekreacijos ir sporto komplekso-baseino Rokiškyje statybos darbai, panaudota 668,6 tūkst. Eurų;

Rokiškio Juozo Tūbelio progimnazijos atnaujinimo (modernizavimo) darbai, panaudota 30,0 tūkst. Eur;

Rokiškio Pandėlio gimnazijos pastato rekonstravimo darbams panaudota 20,00 tūkst. Eur.

Rokiškio Juozo Tumo-Vaižganto gimnazijos pastato adresu Riomerio g. 1 rekonstravimo darbams panaudota 12,00 tūkst. Eur.

**Savivaldybės biudžeto lėšomis atliktas patalpų remontas.** Kapitalo investicijų ir ilgalaikio turto remontui panaudota apie 218,44 tūkst. Eur. Panevėžio visuomenės sveikatos centras 2016 m. rugsėjo–spalio mėnesiais atliko patikrinimus dalyje Rokiškio miesto ir rajono švietimo įstaigų. Šių patikrinimų metu buvo nustatyti neatitikimai Lietuvos higienos normoms (trūksta kriauklių, nelygi patalpų grindų danga, apsilupusios sienos, nuolat netiekiamas karštas vanduo į prausyklas, prie sporto salių esantys persirengimo kambariai neatitinka higienos reikalavimų, aptrupėjusios laiptų pakopos). Todėl buvo atlikta einamasis vidaus patalpų remontas Rokiškio Juozo Tumo-Vaižganto gimnazijos pastate esančiame adresu Taikos g. 17, Rokiškio r. Obelių gimnazijoje, Rokiškio r. Rokiškio lopšelyje-darželyje „Nykštukas“, Rokiškio lopšelyje-darželyje „Pumpurėlis“, Rokiškio r. Kavoliškio mokykloje – darželyje, Rokiškio r. Kamajų Antano Strazdo gimnazijos Kamajų ikimokyklinio ugdymo skyriuje, Rokiškio r. Pandėlio gimnazijoje.

2016 m. lėšos buvo skiriamos ES lėšomis įvykdytų statybos darbų draudimo paslaugoms ir rinkliavoms už statybos leidimus apmokėti, projektų techninei dokumentacijai rengti objektams, kuriuose bus atliekamas paprastasis remontas, kapitalinis remontas, rekonstrukcija ar nauja statyba, bei jau parengtiems techniniams projektams koreguoti pagal poreikį, taip pat techninei priežiūrai ir netinkamoms išlaidoms KPPP lėšomis finansuojamiems objektams apmokėti, savivaldybei prisidėti prie Kultūros paveldo departamento prie Kultūros ministerijos finansuojamų objektų pagal sutartis, rangos darbų techninei priežiūrai VIP lėšomis finansuojamuose objektuose (Rokiškio m. Juozo Tumo Vaižganto gimnazija, Rokiškio r. Pandėlio gimnazija). Rokiškio rajono savivaldybės kūno kultūros ir sporto centro direktoriaus prašymu atliktas šaudyklos apsauginių įrenginių, kurie buvo avarinės būklės, remontas, Rokiškio Rudolfo Lymano muzikos mokyklos direktoriaus prašymu atliktas dalinis stogo remontas.

Atsižvelgiant į seniūnų prašymus, lėšos skirtos Rokiškio rajono savivaldybės administracijos Kamajų seniūnijai, Rokiškio rajono savivaldybės administracijos Pandėlio seniūnijai, Rokiškio rajono savivaldybės administracijos Kriaunų seniūnijai, Rokiškio rajono savivaldybės administracijos Jūžintų seniūnijai, Rokiškio rajono savivaldybės administracijos Panemunėlio seniūnijai, Rokiškio rajono savivaldybės administracijos Rokiškio kaimiškajai seniūnijai, Rokiškio rajono savivaldybės administracijos Obelių seniūnijai, Rokiškio rajono savivaldybės administracijos Juodupės seniūnijai, Rokiškio rajono savivaldybės administracijos Kazliškio seniūnijai priklausančių pastatų vidaus patalpų bei išorės einamajam remontui. Kazliškio seniūnijos parkelyje taip pat sutvarkyta dalis pėsčiųjų takų, Kriaunų seniūnijos muziejuje įrengtas sanitarinį mazgas.

**Pagal Valstybės investicijų programą** 2016 metais gautos lėšos panaudotos:

Rokiškio Pandėlio gimnazijos pastato rekonstravimo darbams – 103,00 tūkst. Eur, (pastato dalies vidaus patalpų (I ir II aukštų) atnaujinimas, vidaus elektros instaliacijos darbams atlikti, priešgaisriniams siurbliams įrengti ir šilumos punktui modernizuoti, vidaus patalpoms atnaujinti);

sveikatingumo, rekreacijos ir sporto komplekso-baseino Rokiškyje statybos darbai (augalinio sluoksnio nustūmimas ir išvežimas, rūsio duobės kasimas, gręžtinių polių įrengimas, darbo projekto parengimas), panaudota 1090,00 tūkst. Eur;

Rokiškio Juozo Tumo-Vaižganto gimnazijos pastato (Riomerio g. 1) rekonstrukcija – 116,00 tūkst. Eur (buvo atliekami bendrieji ir specialieji rekonstrukcijos darbai (atnaujinta dalis grindų, pakeistos durys, buvo tęsiami vidaus patalpų (lubų ir sienų) apdailos darbai, vidaus vandentiekio, buitinių nuotekų tinklai, vidaus šildymo tinklai, vėdinimo automatikos darbai, vidaus elektros darbai);

Rokiškio Juozo Tūbelio progimnazijos atnaujinimo darbai: pakeista dalis langų, apšildyta dalis lauko sienų, panaudota 175,00 tūkst. Eur;

Kamajų Antano Strazdo gimnazijos pastato rekonstravimo darbai: pakeistos dalies I ir II aukštų klasių, rūsio grindų ir durų, atlikti dalies vidaus patalpų sienų dažymo darbai, panaudota 204,00 tūkst. Eur.

Pagal **Kelių priežiūros ir plėtros programą** 2016 metais Rokiškio rajono savivaldybei iš viso buvo skirta 1574,9 tūkst. Eur. Iš jų: skaičiuojamųjų lėšų – 1374,9 tūkst. Eur, tikslinio finansavimo – 200,0 tūkst. Eur .

Tikslinės lėšos panaudotos kelio Rokiškis–Kavoliškis kapitaliniam remontui.

Skaičiuojamosios lėšos panaudotos Rokiškio rajono seniūnijose esančių eismo reguliavimo ir saugumo didinimo priemonių priežiūrai bei diegimui, rajono keliams ir gatvėms lyginti, žvyruoti, asfalto duobėms taisyti, kelkraščiams, grioviams ir pralaidoms remontuoti, Rokiškio miesto gatvių priežiūrai žiemos sezono metu (iš viso 673,29 tūkst. Eur). Nutiesta nauja Perkūno gatvės atkarpa (145,3 tūkst. Eur), išasfaltuota Lašų k. Petrešiūnų gatvė (71,2 tūkst. Eur). Atnaujinta esama asfalto danga kapitališkai suremontavus Sėlynės k. Litviniškio, Obelių Stoties ir Rokiškio miesto Stoties gatves, dalį kelio Rokiškis–Kavoliškis (iš viso 356,38 tūkst. Eur). Išplatintos automobilių stovėjimo aikštelės prie Rokiškio rajono ligoninės ir mokyklos-darželio „Ąžuoliukas“, įrengtas naujas pėsčiųjų takas Rokiškio miesto Taikos gatvėje (iš viso 139,84 tūkst. Eur). Parengta 13 techninių projektų žvyrkeliams asfaltuoti, asfalto dangai atnaujinti ar infrastruktūros plėtrai Rokiškio miesto Pergalės, Pavasario, Kalnų ir Kęstučio gatvėse, Pandėlio Sodų ir Puodžialaukės gatvėse, Laibgalių kaimo Šilo ir Lauko gatvėse, Sėlynės kaimo L. Grigonio gatvėje, Obelių Stoties, Žvėrinčiaus ir J. Vienožinskio gatvėse, Kavoliškio Kalno gatvėje (37,4 tūkst. Eur).

**Šilumos ūkis.** Visos savivaldybei priklausančios katilinės, biudžetinių įstaigų pastatų šildymo sistemos buvo laiku ir kokybiškai paruoštos šildymo sezonui. Visos įstaigos buvo apsirūpinusios reikiamu kuro kiekiu arba buvo sudarytos kuro tiekimo sutartys, pagal kurias katilinėms reikalingas kuras buvo tiekiamas pagal suderintą grafiką. Šildymo sezono metu jokių šildymo sutrikimų nebuvo, patalpose buvo palaikomas nustatytas optimalus šildymo režimas.

Taupant lėšas, visos biudžetinės įstaigos, centralizuotai gaunančios šilumą, buvo įpareigotos kasdien sekti ir fiksuoti šilumos suvartojimą ir susistemintus duomenis pateikti savivaldybės administracijai.

Taip pat kiekvieną mėnesį savivaldybei priklausančios įmonės ir organizacijos, seniūnijos savivaldybės administracijai pateikia duomenis apie suvartotą elektrą.

Per 2016 m. išduoti 8 leidimai projektuoti požeminio gėlo vandens gavybos gręžinius.

**Atsinaujinančių energijos išteklių naudojimo plėtros veiksmų plano rengimas.** Surinkti duomenys apie energijos gamybos apimtis, šilumos kiekius, elektros sunaudojimą, gatvių mieste ir rajone apšvietimą ir jam sunaudotą elektros kiekį – viešąjį apšvietimą, transportą ir jam sunaudotą kurą, įgyvendinamus bei planuojamus projektus Rokiškio rajono savivaldybėje.

Suorganizuotas AEI veiksmų plano pristatymas savivaldybėje, vykdytas anketavimas savivaldybės tinklapyje.

**Socialinė sauga.** Rokiškio rajono savivaldybėje socialinių paslaugų infrastruktūra kuriama atsižvelgiant į gyventojų socialinių paslaugų poreikius. Pagrindinė institucija, atsakinga už socialinių paslaugų plėtrą, paslaugų įvairovės didinimą ir socialinių paslaugų teikimą savivaldybėje – Rokiškio socialinės paramos centras.

Rokiškio rajono socialinių paslaugų teikimas sukoncentruotas Rokiškio socialinės paramos centre. Čia teikiamos bendrosios socialinės paslaugos, socialinės priežiūros, dienos ir trumpalaikės socialinės globos paslaugos. Vadovaudamasis Lietuvos Respublikos socialinės apsaugos ir darbo ministro 2016 m. rugsėjo 20 d. įsakymu Nr. A1-521 ,,Dėl finansavimo skyrimo projektams, pateiktiems pagal 2014–2020 metų Europos Sąjungos fondų investicijų veiksmų programos 8 prioriteto ,,Socialinės įtraukties didinimas ir kova su skurdu“‘ įgyvendinimo priemonę Nr. 08.4.1.-ESFA-V-418 ,,Integrali pagalba į namus“, 2016 m spalio 5 d. Rokiškio socialinės paramos centras sudarė su sutartį su Europos socialinio fondo agentūra šiam projektui įgyvendinti. Projekto biudžete numatyta suma 179 400,00 Eur. Integralios pagalbos paslaugų teikimo tikslas – suteikti integralios (dienos socialinės globos ir slaugos paslaugos) pagalbos paslaugas namuose neįgaliems vaikams, neįgaliems darbingo amžiaus ir senyvo amžiaus asmenims su sunkia negalia bei teikti konsultacinę pagalbą šeimos nariams, siekiant padėti derinti šeimos ir darbo įsipareigojimus. Integralios pagalbos paslaugos – tai visuma slaugos ir dienos socialinės globos paslaugų, kurias teikiant asmeniui tenkinami slaugos ir socialinių paslaugų poreikiai, teikiama nuolatinė kompleksinė specialistų pagalba ir priežiūra.

Rokiškio rajono savivaldybės administracija, vykdydama priemonę Nr. 08.4.1-ESFA-416 ,,Kompleksinės paslaugos šeimai“ pateikė projekto paraišką Lietuvos Respublikos socialinės apsaugos ir darbo ministerijai (tebevyksta projekto pateikimo procedūros). Projekto tikslas – padidinti bendruomenėje teikiamų paslaugų prieinamumą ir kokybę, plėtoti paslaugas šeimai. Įgyvendinant projekto veiklą, bus teikiamos kompleksinės paslaugos šeimoms ir jų vaikams (pozityvios tėvystės mokymai, psichosocialinė pagalba, šeimos įgūdžių ugdymas ir sociakultūrinės paslaugos, meditacijos paslaugos, vaikų priežiūros, pavėžėjimo paslaugos ir pan.).

Nemažai įvairių paslaugų teikia ir rajono nevyriausybinės organizacijos. 2016 metais socialinės reabilitacijos paslaugų neįgaliesiems projektams vykdyti iš valstybės biudžeto buvo skirta 46834 Eur, iš savivaldybės biudžeto – 4684 Eur. Socialinės reabilitacijos neįgaliesiems programą įgyvendino šios neįgaliųjų organizacijos: Rokiškio rajono klubas ,,Artritas“, žmonių su psichikos negalia klubas ,,Langas“, Lietuvos Raudonojo kryžiaus draugijos Rokiškio skyrius, Rokiškio rajono neįgaliųjų draugija, viešoji įstaiga Panevėžio ir Utenos regionų aklųjų centro Rokiškio skyrius. Nevyriausybinės organizacijos teikia neįgaliųjų dienos užimtumo, asmeninio asistento pagalbos, užimtumo įvairiuose amatų būreliuose ir klubuose, meninių bei kitų gebėjimų lavinimas meno, kultūros, būreliuose, kolektyvuose, klubuose, pagalba neįgaliųjų šeimos nariams paslaugas pagal Socialinės reabilitacijos paslaugų neįgaliesiems bendruomenėje projektus. 2016 m. gavo šias paslaugas 289 asmenys, iš jų: 264 – suaugę neįgalieji, 1 – vaikas, 24 – šeimos nariai.

2016 metų pabaigoje į sąrašus išsinuomoti savivaldybės socialinį būstą įrašyta ir laukia nuomotis socialinio būsto 80 šeimų. Visi į sąrašus įrašyti asmenys ir šeimos yra informuoti, kad gali pasinaudoti Paramos būstui įsigyti ar išsinuomoti įstatyme numatyta nauja paramos būstui išsinuomoti teikimo forma – nuomos ar išperkamosios nuomos mokesčių dalies kompensacija, jei jie įstatyme numatyta tvarka nuomojasi iš fizinių ar juridinių asmenų (išskyrus savivaldybes) tinkamą būstą, yra sudarę ne trumpiau kaip vieniems metams būsto nuomos sutartį ir ją įregistravę Nekilnojamojo turto registre. Deja, norinčių pasinaudoti šia paramos forma 2016 m. nebuvo. 2016 m. 3 atlaisvinti butai buvo išnuomoti, laikantis eiliškumo į sąrašus įrašytoms ir laukiančioms išsinuomoti socialinį būstą, šeimoms. Savivaldybės būstus, kurie nuomojami ne socialinio būsto sąlygomis, savivaldybė gali už rinkos kainą parduoti tų būstų nuomininkams, todėl, atsižvelgiant į nuomininkų prašymus, 2016 m. jiems parduoti 6 būstai.

**Aplinkos kokybė, kraštovaizdis.** 2016 metais žemės sklypų, kuriuose medžioklė nėra uždrausta, savininkų, valdytojų ir naudotojų įgyvendinamos žalos prevencijos priemonėms, kuriomis jie siekia išvengti medžiojamųjų gyvūnų daromos žalos miškui, panaudota 6,5 tūkst. Eur. Vilkų ūkiniams gyvūnams padarytai žalai atlyginti skirta 3,8 tūkst. Eur. Už 1,4 tūkst. Eur finansuoti bebraviečių ardymo darbai. Suprojektuoti ir pastatyti Rokiškio socialinės paramos centro filialo Jūžintų dienos ir trumpalaikės socialinės globos centro nuotekų valymo įrenginiai (sutartinė kaina – 7110,01 Eur).

Pateikta paraiška Lietuvos aplinkos apsaugos investicijų fondui pakuočių atliekų surinkimo priemonėms (konteineriams) individualių namų valdoms įsigyti. Iš viso 2017 metais numatoma įsigyti ir išdalinti gyventojams 4000 vnt. konteinerių, bendra projekto vertė – 108,9 tūkst. Eur.

Buvo vykdoma Rokiškio rajono savivaldybės aplinkos oro kokybės ir triukšmo monitoringo programa 2015–2017 m. Aplinkos oro tyrimai matuojami 18 rajono vietų (16 vietų matuojamas SO2 ir NO2, 2 vietose amoniakas(NH3)), triukšmo tyrimai atliekami 19 rajono vietų. Informacija skelbiama http://rokiskiomonitoringas.lt. 2016 m. atliktų paslaugų vertė sudarė 6564,72 Eur.

Buvo tvarkomos atliekos, kurių turėtojo nustatyti neįmanoma. Šioms atliekoms sutvarkyti išleista 13,5 tūkst. Eur:

akcijos „Darom 2016“ metu surinkta ir sutvarkyta 57,69 t mišrių komunalinių atliekų, 5,20 t didžiųjų atliekų, 12 t padangų atliekų; tai kainavo 5,5 tūkst. Eur;

bešeimininkių statybinių atliekų turinčių asbesto Jūžintų seniūnijoje surinkimas ir sutvarkymas (atliekų kiekis – 7280 kg, darbų kaina – 672,42 Eur);

Pandėlio sen. Martynonių k. surinkta ir utilizuota 5,360 t bešeimininkių statybinių atliekų turinčių asbesto (darbų kaina – 967,38 Eur);

bešeimininkių atliekų sutvarkymas Juodupės seniūnijoje (surinkta ir atliekų tvarkytojui perduota 7,510 t naftos produktų / vandens seperatorių tepaluoto vandens ir 0,110 t grunto ir akmenų, kuriuose yra pavojingų cheminių medžiagų (darbų kaina – 2111,27 Eur);

bešeimininkių atliekų sutvarkymas Obelių seniūnijoje (surinkta ir perduota atliekų tvarkytojui 1,94 t statybinių atliekų turinčių asbesto, 2,40 t mišrių komunalinių atliekų, 1,20 t naudotų padangų, 0,80 t didžiųjų atliekų ir 6,00 kg gyvsidabrio turinčių atliekų, darbų kaina – 759,28 Eur);

bešeimininkių atliekų sutvarkymas Panemunėlio seniūnijoje (surinkta ir perduota atliekų tvarkytojui 7,42 t statybinių atliekų turinčių asbesto, 5,26 t mišrių komunalinių atliekų, 5,30 t naudotų padangų ir 1,30 t didžiųjų atliekų, darbų kaina – 2381,30 Eur);

bešeimininkių atliekų surinkimas iš Rokiškio rajono užterštų teritorijų (surinkta ir perduota atliekų tvarkytojui 1,287 t naudotų padangų ir 7,060 t didžiųjų atliekų, darbų kaina – 1093,09 Eur).

Želdynams ir želdiniams tvarkyti, želdynams kurti, želdiniams veisti panaudota 29,3 tūkst. Eur.

**Paveldosauga**. Vykdyti Lietuvos Nepriklausomybės dešimtmečio paminklo skulptūrų konservavimo darbai, kuriems Kultūros paveldo departamentas prie Kultūros ministerijos skyrė 19,968 tūkst. Eur, savivaldybė – 1,45 tūkst. Eur; Juozo Tumo Vaižganto paminklui restauruoti savivaldybė skyrė 1009,0 Eur; Bobriškių cerkvei restauruoti: Kultūros paveldo departamentas skyrė 52,00 tūkst. Eur, savivaldybė – 1,45 tūkst. Eur; Rokiškio bažnyčios vitražams restauruoti Kultūros paveldo departamentas skyrė 40 tūkst. Eur, savivaldybė – 1,45 tūkst. Eur; Salų bažnyčios avarijos grėsmės projektui parengti Kultūros paveldo departamentas – 15 tūkst. Eur, savivaldybė – 1,45 tūkst. Eur; Žiobiškio bažnyčios vitražiniams langams restauruoti Kultūros paveldo departamentas – 17,73 tūkst. Eur, savivaldybė – 1,45 tūkst. Eur.

**Švietimas.** 2016 m. rugsėjo 1 d. duomenimis, savivaldybės bendrojo ugdymo mokyklose mokėsi 3347 mokiniai (250 mokinių mažiau negu 2015 m. rugsėjo 1 d.). Pagal ikimokyklinio ir priešmokyklinio ugdymo programas ugdomi 966 vaikai (8 vaikais mažiau negu 2015 m. rugsėjo 1 d.). Kasmet vis daugiau vaikų kartu su tėvais išvyksta gyventi į užsienį (2016 m. pabaigoje – 139).

Savivaldybėje veikia 15 bendrojo ugdymo mokyklų, iš jų 6 – Rokiškio mieste: Rokiškio Juozo Tumo-Vaižganto gimnazija, turinti tik gimnazines klases (I–IVg kl.); 2 progimnazijos – Rokiškio Juozo Tūbelio ir Rokiškio Senamiesčio, turinčios 1–8 klases; Rokiškio mokykla-darželis „Ąžuoliukas“, turinti 1–4 kl.; Rokiškio pagrindinė mokykla, skirta specialiųjų ugdymosi poreikių turintiems asmenims; Rokiškio suaugusiųjų ir jaunimo mokymo centras, skirtas mokymosi motyvacijos stokojantiems jaunuoliams ir suaugusiems asmenims, siekiantiems įgyti pagrindinį ir / arba vidurinį išsilavinimą. Rokiškio miesto mokyklose mokosi 2049 mokiniai, arba 61,2 proc. visų savivaldybės mokyklinio amžiaus vaikų. Rokiškio rajone veikia 9 mokyklos: 4 gimnazijos, tai: Kamajų Antano Strazdo, Juodupės, Obelių ir Pandėlio, turinčios 1–IVg klases; 3 pagrindinės mokyklos: Panemunėlio, Kriaunų ir Jūžintų Juozo Otto Širvydo, turinčios 1–10 klases; Pandėlio pradinė mokykla ir Kavoliškio mokykla-darželis. Rajono mokyklose mokosi 1298 mokiniai, arba 39 proc. visų rajono mokyklinio amžiaus vaikų.

Rokiškio rajono savivaldybėje veikia 5 ikimokyklinio ugdymo įstaigos, iš jų 3 lopšeliai-darželiai yra Rokiškio mieste: „Nykštukas“, „Pumpurėlis“ ir „Varpelis“; 2 lopšeliai-daželiai veikia rajone – Juodupėje bei Obeliuose. Vaikų užimtumą po pamokų, vasaros poilsį, įvairią projektinę veiklą vykdo keturios neformaliojo švietimo įstaigos Rokiškio mieste: Kūno kultūros ir sporto centras, Rudolfo Lymano muzikos mokykla, choreografijos mokykla ir viešoji įstaiga Rokiškio jaunimo centras. Panemunėlyje ir Pandėlyje veikia universalūs daugiafunkciai centrai, kuriuose be neformaliojo švietimo vykdomos ikimokyklinio ir priešmokyklinio ugdymo programos. Rokiškio miesto ikimokyklines ugdymo įstaigas lanko 613 vaikai, arba 65 proc. visų rajono 1–6 m. vaikų. Rajono darželiuose-lopšeliuose ir daugiafunkciuose centruose ugdomi 361 vaikas, arba 35 proc. visų rajono 1–6 m. vaikų. Neformaliojo švietimo programose kasmet dalyvauja apie 50 proc. rajono mokyklinio amžiaus vaikų.

Savivaldybėje veikia 2 švietimo pagalbos įstaigos: Rokiškio rajono savivaldybės švietimo centras ir Rokiškio rajono savivaldybės pedagoginė psichologinė tarnyba.

Antrus metus (nuo 2015 m.) savivaldybė su visomis bendrojo ugdymo mokyklomis dalyvauja standartizuotų testų projekte. Dalyvavimo tikslas – gauti patikimą informaciją apie savivaldybės mokyklų pradinio ir pagrindinio ugdymo I pakopos programas baigiančių mokinių pasiekimus pagal lygmenis, nusistatyti savo mokyklų ugdymo proceso tobulintinas sritis. 2016 m. 13 savivaldybės bendrojo ugdymo mokyklų, buvo organizuotas 4, 6, 8 klasių mokinių pasiekimų vertinimas, pasinaudojant Nacionalinio egzaminų centro parengtais rašymo, skaitymo, matematikos, socialinių bei gamtos mokslų standartizuotais testais, o visose 2 klasėse besimokantys mokiniai turėjo galimybę įsivertinti savo mokymosi pasiekimus pasinaudodami diagnostiniais testais. Iš viso 2016 m. testavime dalyvavo 1055 mokiniai (2, 4, 6, 8 klasių), t. y. 98,4 proc. nuo visų šiose klasėse besimokančių mokinių. Tyrimo išvados: geriausiai mokytis sekasi mūsų rajono 2 klasių mokiniams, kurie pagal apibendrintus visų sričių pasiekimus yra 17 vietoje tarp 52 šalies savivaldybių. Savivaldybės mokyklų ketvirtų klasių mokiniai pagal pasiekimus yra 31 vietoje, šeštų – 44 vietoje, o aštuntų – 40 vietoje iš 52 savivaldybių. 4 klasių mokinių skaitymo, rašymo, matematikos ir ypač pasaulio pažinimo gebėjimai yra aukštesni už šalies ketvirtokų pasiekimus. 6 kasių mokinių matematikos ir rašymo pasiekimai atitinka šalies šeštokų pasiekimų vidurkį, skaitymo – žemesni už šalies šeštokų pasiekimus. Tarp šio amžiaus vaikų mokyklose daugiausia patyčių. Aštuntokų apibendrinti matematikos, rašymo ir gamtos mokslų pasiekimai atitinka šalies aštuntokų pasiekimus, o skaitymo ir gamtos mokslų viršija šalies aštuntokų pasiekimus. Mūsų rajono mokyklų aštuntų klasių mokinių mokėjimo mokytis rodiklis taip pat viršija šalies aštuntokų gebėjimus. Vertinant tai, galima teigti, kad pasiteisina rajono mokyklose vykdomi įvairūs projektai, į ugdymo procesus integruojamos informacinės technologijos, vykdomas neformalus vaikų švietimas, suteikiantis vaikams daugiau galimybių saviraiškai.

2016 m. pagrindinio ugdymo pasiekimų patikrinimo įvertinimo (balais) vidurkis:

|  |  |  |  |  |
| --- | --- | --- | --- | --- |
| Organizacija | Lietuvių kalba (gimtoji) | | Matematika | |
| Kandidatų skaičius | Įvertinimų vidurkis | Kandidatų skaičius | Įvertinimų vidurkis |
| Rokiškio r. | 349 | 6,2 | 349 | 5,4 |
| Šalyje | 29747 | 6,7 | 30729 | 5,8 |

2016 m. valstybinių brandos egzaminų rezultatai savivaldybėje:

|  |  |  |  |  |  |
| --- | --- | --- | --- | --- | --- |
| Egzaminas | Neišlaikė | Įvertinimas balais | | | |
| 16–35 | 36–85 | 86–99 | 100 |
| Lietuvių kalba ir literatūra | 10,85 proc. | 45,08 proc. | 33,9 proc. | 9,49 proc. | 0,68 proc. |
| Užsienio kalba (anglų) | 9,32 proc. | 34,41 proc. | 43,09 proc. | 11,9 proc. | 1,29 proc. |
| Geografija | 0 | 36,84 proc. | 62,11 proc. | 1,05 proc. | 0 |
| Matematika | 11,33 proc. | 53,4 proc. | 29,77 proc. | 5,18 proc. | 0,32 proc. |
| Istorija | 0 | 47,86 proc. | 48,72 proc. | 3,42 proc. | 0 |
| Chemija | 0 | 24,19 proc. | 62,9 proc. | 12,9 | 0 |
| Fizika | 0 | 32,35 proc. | 57,35 proc. | 7,35 proc. | 2,94 proc. |
| Informacinės technologijos | 8,57 proc. | 40 proc. | 28,57 proc. | 17,14 proc. | 5,71 proc. |
| Biologija | 5,51 proc. | 42,52 proc. | 41,73 proc. | 10,24 proc. | 0 |
| Užsienio kalba (rusų) | 0 | 0 | 66,67 proc. | 33,33 proc. | 0 |

Iš viso 2016 m. rajono abiturientai gavo 11 šimtukų:

|  |  |  |  |
| --- | --- | --- | --- |
| Eil. Nr. | Abituriento vardas, pavardė | Mokykla | Egzamino pavadinimas |
| 1. | Šarūnas Bagdonavičius | Rokiškio Juozo Tumo-Vaižganto gimnazija | Fizika |
| Informacinės technologijos |
| 2. | Andrius Didenko | Rokiškio Juozo Tumo-Vaižganto gimnazija | Užsienio kalba (anglų) |
| 3. | Dainius Nauburaitis | Rokiškio Juozo Tumo-Vaižganto gimnazija | Užsienio kalba (anglų) |
| 4. | Eividas Šakalys | Rokiškio Juozo Tumo-Vaižganto gimnazija | Užsienio kalba (anglų) |
| 5. | Arminas Zizas | Rokiškio r. Juodupės gimnazija | Užsienio kalba (anglų) |
| 6. | Ugnė Kiškytė | Rokiškio Juozo Tumo-Vaižganto gimnazija | Lietuvių kalba ir literatūra |
| 7. | Agnė Valašimaitė | Rokiškio Juozo Tumo-Vaižganto gimnazija | Lietuvių kalba ir literatūra |
| 8. | Romas Laužadis | Rokiškio Juozo Tumo-Vaižganto gimnazija | Matematika |
| 9. | Kęstutis Čeplinskas | Rokiškio Juozo Tumo-Vaižganto gimnazija | Fizika |
| 10. | Paulius Daščioras | Rokiškio Juozo Tumo-Vaižganto gimnazija | Informacinės technologijos |

2016 metais toliau mokslus tęsia 70,5 proc. mūsų rajono abiturientų. 46,7 proc. iš jų mokosi universitetuose, 40,7 proc. – kolegijose, 12,6 proc. pasirinko profesinio mokymo įstaigas.

2016 m. įvykdytas ERASMUS+ strateginių partnerysčių KA1 projektas „Pagrindinio ugdymo pakopoje dirbančių mokytojų kompetencijų tobulinimas ir lyderystės plėtra Rokiškio r. mokyklose“, kurio metu kvalifikaciją Suomijos, Anglijos ir Graikijos mokyklose tobulino 18 rajono įvairių dalykų mokytojų. 2016–2017 m. m. tęsiamas ERASMUS+ strateginių partnerysčių KA2 programos projektas „Naujos verslumo ugdymo metodikos kūrimas per Europos regionų strateginę partnerystę“. 2016 m. pradėtas vykdyti ERASMUS+ KA1 projektas „Rokiškio rajono bendrojo ugdymo mokyklų vadovų kompetencijų tobulinimas per Europos Šiaurės šalių švietimo naudingų praktikų pažinimą ir pritaikymą“, projekto vykdymo laikotarpiu (iki 2018 m.) 23 rajono mokyklų vadovai (direktoriai ir pavaduotojai ugdymui) vadybines ir bendrąsias kompetencijas tobulins stažuotėse Suomijos, Danijos bei Estijos švietimo įstaigose. Iš ERASMUS+ strateginių partnerysčių programos 2016 m. rajono švietimo darbuotojų kvalifikacijos tobulinimui, naujų metodikų kūrimui, pritaikymui bei sklaidai mokyklose panaudota 97499,20 Eur parama. Atliekami projektų poveikio ir mokinių pasiekimų tyrimai rodo, kad tarptautinis mokytojų bendradarbiavimas ir naujos iniciatyvos mokyklose yra palankiai vertinamos mokytojų, mokinių ir jų tėvų, nes turi poveikį mokyklų aplinkos kaitai bei mokinių pažangai.

2016 m. ypatingas dėmesys buvo skiriamas mokyklų pažangai. Mokyklos pažangos ataskaitas Švietimo valdymo informacinėje sistemoje (ŠVIS) pateikė 14 iš 15 (93,3 proc.) rajono bendrojo ugdymo mokyklų. Reikšmingiausius pasiekimais mokyklos įvardina: patobulintą mokinių asmeninės pažangos stebėjimą, fiksavimą, tėvų informavimą apie vaikų pasiekimus – 7 (50 proc.); mokyklos ugdymo proceso ir aplinkų modernizavimą, pagerintą mokinių lankomumą ir mokyklos mikroklimatą – 5 (35 proc.) mokyklų. Apibendrinta mokyklų pažangos ataskaitų suvestinė viešinama rajono interneto tinklapyje [www.rokiskis.lt/svietimas](http://www.rokiskis.lt/svietimas).

Užtikrintas Neformaliojo švietimo programų vykdymas 2016 metais. NVŠ programose dalyvavo: 2016 m. sausio 18 d.–birželio 30 d. laikotarpiu 858 mokiniai; 2016 m. rugsėjo 15 d.– gruodžio 31 d. laikotarpiu – 796 mokiniai (planuota nemažiau 700 mokinių). Pasiekta, kad nuo 2016 m. rugsėjo mėn. būtų vykdomos naujos NVŠ programos, atitinkančios savivaldybės prioritetus. 2016 m. rugsėjo 15 d.–gruodžio 31 d. laikotarpiu buvo vykdomos 46 programos, iš kurių 33 naujos, atitinkančios savivaldybės prioritetus. Naujų Neformaliojo vaikų švietimo programų skaičius – 33, dalyvių skaičius naujose programose – 600 mokinių.

Savivaldybėje veikė 30 vaikų ir jaunimo vasaros poilsio stovyklų, kuriose dalyvavo – 1205 (33 proc. nuo visų mokinių skaičiaus) mokinių, iš jų 629 – iš socialiai remtinų šeimų.

Rokiškio rajono savivaldybės švietimo centras 2016 m. organizavo 132 gerosios patirties renginius, kuriuose dalyvavo 2844 dalyviai. Švietimo centras išleido du leidinius „Švietimo aktualijos Rokiškio rajone“.

**Kultūra, laisvalaikis.** 2016 metais Rokiškio rajono kultūros įstaigų tinklas nepakito: rajone veikia viešoji Juozo Keliuočio biblioteka su 38 filialais, Rokiškio krašto muziejus su 2 filialais Obeliuose ir Kriaunose, Rokiškio kultūros centras, 21 nejuridinis bei 2 universalūs daugiafunkciniai kaimo kultūros centrai.

2016 metais Rokiškio rajonas, jau iškovojęs Lietuvos kultūros sostinės titulą 2019 metais, dalyvavo Europos kultūros sostinės 2022 metais konkurse. Tai buvo didžiulis iššūkis, pareikalavęs daug žinių, įgūdžių ir gebėjimų. Dalyvauti šiame konkurse, be Kauno ir Klaipėdos, drįso tik Rokiškis, Anykščiai, Jonava ir Plungė. Didžiausias Rokiškio rajono privalumas šiame konkurse, kurį pažymėjo ir Europos Sąjungos komisija, buvo šiam tikslui suburtas Rokiškio regionas – Panevėžio, Pasvalio, Biržų, Rokiškio, Zarasų, Utenos, Molėtų savivaldybės. Nors regionas šio konkurso ir nelaimėjo, atliktas darbas buvo ir bus labai naudingas toliau vystant kultūrą ir skatinant jos regioniškumą.

2016 metais atliktas gyventojų nuomonės apie kultūrinę veiklą tyrimas. Kadangi panašus tyrimas vykdytas 2009 metais, tai leido palyginti rezultatus. 2009 metais, apklausiant rajono kaimiškosios teritorijos gyventojus (iš viso apklausta 170 respondentų), kaimo bibliotekininkų veiklą labai gerai ir gerai įvertino net 96,3 proc. gyventojų, o į klausimą, kaip gyventojus tenkina kaimo kultūros centrų veikla, „labai gerai“ atsakė 18,8 proc., „patenkinamai“ – 46,4 proc. apklaustųjų. 2016 metais iš 180 apklaustų rajono kaimiškosios teritorijos gyventojų kaimo bibliotekų darbą gerai ir labai gerai vertino 97,22 proc., o kaimo kultūros centrų gerai ir labai gerai – 65 proc., patenkinamai – 33,3 proc. apklaustųjų. Rokiškio miesto gyventojų nuomonė kiek skiriasi: bibliotekų darbą gerai ir labai gerai vertina 84,3 proc., kultūros centro – 67,6 proc., o muziejaus – 91, 2 proc. apklaustųjų.

2016 metais vertingiausias ir didžiausias rajono leidybos rezultatas – monografija „Kamajai“, tęsianti monografijų apie Rokiškio kraštą seriją.

Praėjusiais metais veiklos rezultatais džiugino rajono bibliotekininkai. Rajono gyventojų aptarnavimo procentas per metus padidėjo nuo 46,1 iki 48,4 (skaitytojų skaičius padidėjo 259, o lankytojų – 4 333), augo ir fondo apyvartos rodiklis, bibliotekų žodinių renginių skaičius (nuo 633 iki 686). Interneto vartotojų bibliotekose per metus padaugėjo 698. Vyko nemažai darbų, susijusių su būsima Rokiškio bibliotekos rekonstrukcija. Ataskaitiniais metais bibliotekininkai savarankiškai įgyvendino 7, o partnerystėje su NVO – dar 7 projektus. 2016 metais buvo parengti ir išleisti du žurnalo „Prie Nemunėlio“ numeriai bei leidinio „Rokiškio krašto literatūrinio kelio pažinties ženklai“ 2 dalis.

Pernai Rokiškio rajoną aplankė 104 204 turistai. Per metus Rokiškio krašto muziejaus ir jo filialų lankytojų padaugėjo nuo 50 716 iki 62 046. Tam didelės įtakos turėjo A. Vasiljevo parodos eksponavimas ir Kalėdų Senelio rezidencijos atidarymas Rokiškyje. Daugėjo turistinių grupių (nuo 423 iki 684) bei muziejaus edukacinių programų lankytojų ( nuo 14 141 iki 15 025). Todėl muziejaus specialiosios programos lėšos per metus padidėjo nuo 51 579 iki 62 200 eurų. Deja, lėšos, gautos iš fondų parengtiems projektams vykdyti, sumažėjo nuo 55,7 iki 31 tūkstančio Eur.

2016 m. išleistas fotografijos rinkinių katalogas „Rokiškio dvaras ir jo savininkai fotografijose XIX a. pab.–1940 m.“ ir 5 informaciniai leidiniai, įrengta fotostudijos e. paslauga, surengti 276 įvairūs renginiai ir parodos. Teigiami ir gražūs pokyčiai vyksta Obelių filiale. Rokiškio krašto muziejaus eksponatų fondą šių metų sausio 1d. sudaro 106 381 eksponatas.

Beveik visi Rokiškio turizmo ir tradicinių amatų informacijos ir koordinavimo centro pagrindiniai veiklos rodikliai 2016 metais pagerėjo. Centro lankytojų skaičius per metus išaugo dvigubai ir pasiekė 4196. Užklausos el. paštu išaugo 29,3 proc. (jų gauta 556), o telefonu – 10,9 proc. (gauta 1478). 43 centro organizuotose ekskursinėse programose apsilankė 1323 turistai (4,4 proc. daugiau nei 2015 m.). Penktadaliu padidėjo į Rokiškio krašto muziejų ir 55,6 proc. į Rokiškio šv. Mato bažnyčią nukreiptų turistų grupių skaičiai (jų buvo atitinkamai 40 ir 42). 2016 m. centras vykdė 36 edukacines programas (2015 m. – 22), kuriose dalyvavo 840 žmonių, organizavo 6 amatininkų muges (2015 m. – 4), dalyvavo trijose tarptautinėse turizmo parodose Vilniuje, Rygoje ir Tel Avive. Sertifikuotas dar 1 tradicinis amatininkas (iš viso rajone yra 10). 2016 metais surinkta 14 151 Eur specialiųjų lėšų, t. y. 17,4 proc. daugiau nei 2015 m. Nors per praėjusius metus negauta lėšų nė vienam projektui, parengtos net 7 paraiškos visiems didžiausiems europiniams ir Lietuvos fondams, kurių vienas jau finansuotas.

2016 metais į turistinę veiklą įsijungė ir kaimo kultūros centrai, kartu su kai kuriomis kaimo turizmo sodybomis priėmę apie 18 038 turistus .Internete pristatyti seniūnijų turistinių objektai. Kaimo kultūros centruose meno kolektyvų skaičius padidėjo dviem (iki 75), o juose esančių saviveiklininkų specialiųjų lėšų – 87. Kaimo kultūros centrų lankytojų padaugėjo nuo 73 032 iki 81 678, o renginių lankytojų- nuo 37 624 iki 50 514. Renginių skaičius per metus kaimo kultūros centruose padidėjo 43. Priėmus rajono tarybos sprendimą dėl kaimo kultūros ir turizmo sričių paslaugų įkainių, žymiai padidėjo kaimo kultūros centrų specialiosios lėšos: nuo 1 208 iki 8 857 eurų.

Teigiamų poslinkių po metų sąstingio sulaukta ir Rokiškio kultūros centre, kur renginių skaičius padidėjo nuo 244 iki 255, o renginių lankytojų skaičius išaugo iki 58 tūkstančių: 2015 metais jų buvo 18 105, o geriausiais iki šiol 2013 metais – 48 135. Stabilizavosi Rokiškio kultūros centre veikiančių kolektyvų skaičius – jų buvo 11 (2015 m. – 10). Meno kolektyvų dalyvių skaičius išliko toks pat (184), o studijų, būrelių, klubų dalyvių padaugėjo nuo 67 iki 76. 2016 metais Rokiškio kultūros centras buvo nominuotas respublikinės mėgėjų teatro šventės kategorijoje „Ryškiausias respublikinių teatro renginių rengėjas“. Be to, atnaujinti centro renginiai: įvyko naujų švenčių ir renginių, pakito švenčių režisūriniai sprendimai, atsirado naujų finansavimo šaltinių. Šios įstaigos specialiosios, rėmėjų ir fondų skirtos lėšos padidėjo nuo 71,8 iki 79, 2 tūkstančių Eur.

**Sportas.** Praėję olimpiniai metai ypatingai buvo sėkmingi jauniesiems rajono sportininkams. Svarbiausiose 2016 metų šalies varžybose – Lietuvos mokyklų žaidynėse –dalyvavo 560 rajono mokinių, iš jų 77 tapo žaidynių nugalėtojais ir prizininkais. Žaidynių nugalėtojais tapo Jūžintų Otto Širvydo pagrindinės mokyklos virvės traukimo ir Kamajų Antano Strazdo gimnazijos kvadrato komandos, prizininkais – Juozo-Tumo-Vaižganto gimnazijos lengvaatlečiai ir šauliai, Juodupės gimnazijos berniukų krepšinio ir mergaičių kvadrato, Senamiesčio progimnazijos kvadrato ir varžybų „Drąsūs, stiprūs, vikrūs“ komandos.

Jos Ekscelencija Lietuvos Respublikos Prezidentė Dalia Grybauskaitė sportines taures ir diplomus įteikė Rokiškio rajono savivaldybei, iškovojusiai Lietuvos mokyklų žaidynėse antrąją vietą (kaimo mokyklų grupėje), Senamiesčio progimnazijai, iškovojusiai pirmąją (pradinių klasių moksleivių grupėje) ir Kamajų Antano Strazdo gimnazijai, iškovojusiai antrąją vietą (kaimo mokyklų grupėje).

Pagrindinėse metų jaunųjų sportininkų apžiūroje, tai Lietuvos jaunučių sporto žaidynėse Rokiškio rajono savivaldybės komanda iškovojo antrąją vietą. Tai lėmė sėkmingi lengvaatlečių, šaulių, dziudo imtynininkų, krepšininkų startai. Žaidynių prizininkais tapo lengvaatlečiai: Gabija Gasiūnaitė, Vilūnė Viduolytė, Ugnius Trumpickas, šauliai: Vitalijus Aleinikovas ir Paulius Mikalkevičius. Žaidynių lengvosios atletikos trenerių konkurso nugalėtoju tapo mūsų rajono treneris Valentas Čereška.

Iš tarptautinių varžybų – Pasaulio ir Europos jaunių sambo pirmenybių – Vaiga Čečytė grįžo su bronzos medaliais, Pasaulio ir Europos jaunių jėgos trikovės pirmenybėse Nojus-Konstantinas Čypas iškovojo trečiąsias vietas, Mažvydas Paurys Europos jaunių kurčiųjų pirmenybėse disko metime ir rutulio stūmime tapo nugalėtoju, Gitana Kasperavičiūtė Europos jaunių sambo pirmenybėse iškovojo trečiąją vietą, Rokas Urbonas Baltijos šalių jaunių lengvosios atletikos čempionate iškovojo trečiąją vietą. Pernai Edvinas Deksnys tris kartus gerino Lietuvos jaunimo šaudymo rekordus. Atskirų sporto šakų Lietuvos čempionatuose, pirmenybėse, kitose šalies ir tarptautinėse varžybose bei turnyruose apdovanojimus pelnė 144 rajono jaunieji sportininkai. Jaunieji sportininkai ne tik reprezentavo mūsų rajoną, bet tapo svarbiu veiksniu, skatinančiu sportuoti seniūnijų, sporto klubų, bendruomenių jaunimą.

XII rajono seniūnijų sporto žaidynėse dalyvavo 273 sporto mėgėjai. Žaidynių nugalėtojais tapo Obelių, antroje vietoje – Juodupės ir trečioje Pandėlio seniūnijų komandos.

IX Lietuvos seniūnijų sporto žaidynių zoninėse varžybose dalyvavo 52, o į finalines pateko 27 rajono sporto mėgėjai. Finalinėse varžybose Juodupės seniūnijos moterų krepšinio (3x3) komanda iškovojo antrąją vietą.

Aktyviai į sportinę veiklą įsijungė bendruomenės. Respublikiniame kūno kultūros ir sporto projektų konkurse „Sportuojanti bendruomenė“ dalyvavo ir finansavimą gavo Salų kaimo, Čiobiškio kaimo, Kazliškio, Laibgalių bendruomenės. Velykalnio bendruomenė tapo Lietuvos tinklinio federacijos nare. Seniūnijose tradicinėmis tapo bendruomenių šventės, kurių metu vyksta įvairūs sportiniai renginiai, varžybos.

Organizuojant sporto renginius, kuriant ir išsaugant kūno kultūros tradicijas, buriant komandas didžiulį vaidmenį atlieka sporto klubai, kurių rajone veikia 40. Sporiniais pasiekimais džiugina Rokiškio ir Juodupės ledo ritulio, atletinės gimnastikos, „JTK Grizlis“, „Feniksas“, neįgaliųjų „Olimpija“ sporto klubai. Dalis klubų aktyviai dalyvauja Lietuvos sporto šakų federacijų ir sąjungų veikloje.

Klubų interesams atstovauti pernai susibūrė Rokiškio rajono sporto klubų taryba. Pirmą kartą sporto klubų projektams finansuoti skirta 3 tūkst. Eurų.

Gerai įvertintos pernai Rokiškyje vykusios Lietuvos jaunučių sporto žaidynių šaudymo finalinės varžybos, Lietuvos šaudymo čempionatas, tarptautinis lengvosios atletikos festivalis, Lietuvos paplūdimio tinklinio čempionato etapas, Baltijos šalių galiūnų čempionato etapas.

Pavyko paspartinti sveikatingumo, rekreacijos ir sporto komplekso baseino statybos darbus, paruoštas Rokiškio kūno kultūros ir sporto centro stadiono atnaujinimo techninis projektas.

**Valstybinių funkcijų vykdymas.**

**Civilinės būklės aktų registravimas.** 2016 m. Civilinės metrikacijos skyriuje įregistruotas 221 gimimas (2015 m. – 251 ), iš kurių 44 vaikai, gimę užsienyje. Tėvystė pripažinta 68 vaikams, vienišos motinos įregistravo 8 naujagimius.

Rajone registruotos 587 mirtys (2015 m. – 579): mieste – 201, seniūnijose – 386 (Juodupės – 53, Jūžintų – 35, Kamajų – 28, Kazliškio – 15, Kriaunų – 15, Obelių – 73, Pandėlio – 54, Panemunėlio - 21, Rokiškio kaimiškoji – 920. Užsienyje mirė 2 rokiškėnai.

Civilinės metrikacijos skyriuje registruotos 154 santuokos, iš kurių: 11 – užsienio valstybėse sudarytų, 46 – bažnyčios nustatyta tvarka sudarytos santuokos.

Nutraukta 90 santuokų, (iš jų – 2 užsienio valstybėse nutrauktos santuokos).

Praėjusiais metais sudarytos 5 vardo, pavardės, tautybės pakeitimo, 9 civilinės būklės aktų įrašų ištaisymo bylos; išduota 13 pažymų apie šeiminę padėtį dėl santuokos įregistravimo užsienyje; išduota daugiau kaip 400 pakartotinių liudijimų ir civilinės būklės aktų įrašų.

**Valstybės garantuojama teisinė pagalba**. Į Rokiškio rajono savivaldybės administraciją dėl pirminės teisinės pagalbos per 2016 metus kreipėsi 793 asmenų. Surašyti 401 prašymai antrinei teisinei pagalbai gauti, 11 raštų – kitoms institucijoms.

Šeimos teisės klausimais konsultuoti 348 asmenys (santuokos sudarymas ir nutraukimas, sutuoktinių turtinės teisės ir pareigos, šeimos narių tarpusavio išlaikymas, tėvystės nustatymas ir pripažinimas, kitos vaikų ir tėvų tarpusavio teisės ir pareigos, globa ir rūpyba, įvaikinimas), darbo teisės – 20 (darbo sutarties sudarymas ir vykdymas, darbo užmokestis, garantijos ir kompensacijos, darbo sutarties pasibaigimas, darbuotojų sauga ir sveikata), socialinės apsaugos teisės – 2 (socialinis draudimas, socialinė parama), žemės teisė – 2, administracinės teisės ir administracinio proceso klausimais – 30, civilinės teisės ir civilinio proceso – 266, baudžiamosios teisės – 96, baudžiamojo proceso – 9 ir kitais klausimais – 20 asmenų.

**Vaiko teisių apsauga**. Per metus gauti ir išnagrinėti 759 raštai dėl vaiko teisių ir teisėtų interesų pažeidimų; parengti 857 raštai; gautas 81 prašymas dėl paskyrimo vaiko globėju (rūpintoju), 22 prašymai – dėl leidimo priimti laikinai svečiuotis institucijose globojamą (rūpinamą ) vaiką; pateikta 18 išvadų dėl asmens tinkamumo priimti svečiuotis institucijoje globojamą (rūpinamą) vaiką; surašyti 83 šeimos aplankymo aktai. Pateiktos 3 rekomendacijos Lietuvos Respublikos Socialinės apsaugos ir darbo ministerijos vykdomiems Vaikų dienos centrų veiklos projektų vertinimo ir atrankos bei projektų, skirtų organizuoti kompleksinių paslaugų teikimą vaikams, atrankos konkursams, kuriais siekiama vaikų gerovės, kryptingo užimtumo, socialinių įgūdžių ugdymo, saviraiškos, gebėjimų lavinimo.

2016 metais buvo parengti ir registruoti Socialinės paramos šeimai informacinėje sistemoje (SPIS) visi duomenys apie taikytas vaiko teisių ir teisėtų interesų užtikrinimo priemones, kurias nurodo informacinės sistemos nuostatai. Tai socialinės rizikos šeimų apskaitos, atstovavimo vaikų interesams teismuose, pateikiant teismams ir ikiteisminio tyrimo procesui duomenis, smurto prieš vaikus ir pagalbos vaikams, patyrusiems smurtą, organizavimo, globojamų (rūpinamų) vaikų ir šeimų, globojančių vaikus ir norinčius globoti (rūpintis) vaikus, bei tėvų valdžios apribojimo duomenys. Atlikta savivaldybės teritorijoje gyvenančių vaikų globos (rūpybos) analizė leidžia teigti, kad socialinės rizikos šeimų bei jose augančių vaikų skaičius nekinta. 2016 metų pabaigoje rajono savivaldybės apskaitoje buvo 161 socialinės rizikos šeimos, jose augo 332 vaikai. Pernai naujai įtrauktos į apskaitą 26 šeimos, jose gyveno 46 vaikai. Iš apskaitos išbrauktos 23 šeimos. Per 2016 metus į socialinės rizikos šeimų, auginančių vaikus, apskaitą daugiau įrašyta kaime gyvenančių šeimų. Daugiausia vaikų auginančių socialinės rizikos šeimų aplinkoje buvo Rokiškio miesto, Juodupės, Pandėlio ir Rokiškio kaimiškojoje seniūnijose. Kartu su policijos ir Probacijos pareigūnais aplankytos socialinės rizikos šeimos, šeimos, kuriose auga nusikalsti linkę paaugliai. Organizuoti susitikimai kiekvienoje seniūnijoje su socialinės rizikos šeimomis, auginančiomis vaikus. Aplankytos visos ugdymo įstaigos, visiems rajono penktokams išdalintos Vaiko konstitucija. Sunkiau gyvenančių šeimų vaikams suorganizuotas kalėdinis renginys.

Visoms šeimoms, įrašytoms į socialinės rizikos šeimų, auginančių vaikus, apskaitą buvo teikiamos socialinės paslaugos. Skyriaus specialistai lankėsi šeimose. Tačiau problema lieka. Nemaža dalis šeimų, auginančių vaikus, dėl įvairių priežasčių (ligų, priklausomybių, įgūdžių stokos) nesugeba rūpintis vaikais, todėl 2016 metais, organizuojant pagal kompetenciją teisės aktų nustatyta tvarka, likusių be tėvų globos (rūpybos) vaikų teisių ir interesų apsaugą, nuspręsta 44 atvejais (du kartus daugiau nei 2015 m.) nustatyti vaiko globą (rūpybą), 28 vaikų globojama šeimose, 3 – šeimynoje „Katalėja“, 13 – vaikų globos įstaigose. Analizuojant aplinkybes, dėl ko vaikai neteko tėvų globos 2016 metais, nustatyta pagrindinė priežastis (net 35 atvejai) – tėvai arba turimas vienintelis iš tėvų nesirūpino, nesidomėjo vaiku, jo neprižiūrėjo, netinkamai auklėjo, naudo fizinį ar psichinį smurtą, todėl kilo pavojus vaiko fiziniam, protiniam, dvasiniam, doroviniam vystymuisi bei saugumui .

Skyrius vykdo 122 globojamų (rūpinamų) vaikų priežiūrą (laikina globa (rūpyba) – 56, nuolatinė globa (rūpyba) – 66, iš kurių 74 vaikai yra globojami (rūpinami) šeimose: 35 – laikina globa, 39 – nuolatinė). Šeimynoje globojami (rūpinami) 10 vaikų, visiems nustatyta nuolatinė globa (rūpyba). Vaikų globos įstaigose auga 27 vaikai, iš jų 14 nustatyta laikinoji globa (rūpyba), 13 – nuolatinė.

Iš socialinės globos įstaigų bei globėjų (rūpintojų) šeimų 21 vaikai, išnykus globos nustatymo priežastims, grąžinti į biologinę šeimą.

Siekta, kad kuo mažiau likusių be tėvų globos vaikų būtų apgyvendinta globos institucijose. Buvo teikiama efektyvi pagalba vaiko globėjui (rūpintojui) vaiko teisių apsaugos ir atstovavimo klausimais. 2016 metais Vaiko teisių skyriuje pradėjo dirbti dar dvi vyriausiosios specialistės (socialinės darbuotojos), kurios vykdo globėjų ir įtėvių paiešką, atranką, juos moko, konsultuoja, lanko jau esamus globėjus (rūpintojus). 2016 m. gruodžio mėnesi mokymus pradėjo 14 asmenų grupė. Aktyviai vykdoma globėjų paieška. Viešinama informacija spaudoje, socialiniuose tinklapiuose, rengiami susitikimai su įvairiomis bendruomenėmis (pedagogais, socialiniais darbuotojais, seniūnijų gyventojais).

2016 metais registruota 11 smurto artimoje aplinkoje atvejų, kai nukentėjo arba buvo smurto liudininkai nepilnamečiai vaikai. Analizuojant duomenis apie smurto pasiskirstymą tarp lyčių, nustatyta, kad 2016 metais prieš berniukus (8) buvo smurtaujama dažniau negu prieš mergaites (3 mergaitės). Daugiausia smurtą patyrė 0–3 metų vaikai. Visiems smurtą patyrusiems vaikams bei jų šeimoms buvo tarpininkauta dėl socialinės ar psichologinės pagalbos organizavimo.

Vadovaujantis nustatyta tvarka, už tėvų valdžios nepanaudojimą arba panaudojimą priešingai vaiko interesams, buvo surašyti 2 administracinio teisės pažeidimo protokolai, kurie perduoti rajono apylinkės teismui dėl nuobaudų skyrimo.

Vaiko teisių apsaugos skyriaus specialistai dalyvavo visuose teisminiuose procesuose, kuriuose buvo nagrinėjami klausimai, susiję su nepilnamečiais; teismui pateiktos 97 išvados, 8 pareiškimų ir 11 ieškinių, 29 pažymos; dalyvauta 105 teismo posėdžiuose bei nepilnamečių apklausose.

Dažniausiai vaiko teisės pažeidžiamos dėl tėvų netinkamo valdžios įgyvendinimo savo vaikų atžvilgiu. Todėl 2017 metais bus siekiama operatyvaus vaiko teisių apsaugos problemų nustatymo, greito jų sprendimo, tikrinami visi galimi smurto prieš nepilnamečius vaikus atvejai.

**Jaunimo politikos įgyvendinimas savivaldybėje.** Jaunimo politika savivaldybėje įgyvendinama pagal Jaunimo problemų sprendimo planą, kurį patvirtino Rokiškio rajono savivaldybės taryba 2013 m. sausio 25 d. sprendimu Nr. TS-2.12 ,,Dėl jaunimo problemų sprendimo Rokiškio rajono savivaldybėje 2013–2018 metų plano patvirtinimo“. Savivaldybės lėšomis finansuota ir įgyvendinta 12 jaunimo, su jaunimu dirbančių organizacijų ir neformalių jaunimo grupių veiklos projektų, kuriems buvo skirta 3500 Eur (1475 dalyviai). Jaunimo reikalų departamento lėšomis buvo finansuoti ir įgyvendinti 2 projektai, kuriems skirta 10840 Eur (315 dalyvių), projektus vykdė VšĮ Rokiškio jaunimo centras ir Rokiškio jaunimo organizacijų sąjungos „Apvalus stalas“ jaunimo organizacijos.

Socialinės apsaugos ir darbo ministerijos lėšomis buvo finansuotas ir įgyvendintas 1 projektas, kuriam buvo skirta 7250 Eur (20 dalyvių), projektą-vaikų dienos centro programą vykdė VšĮ Rokiškio jaunimo centras.

VšĮ Rokiškio jaunimo centras, kaip Jaunimo reikalų departamento partneris, sėkmingai įgyvendina Jaunimo garantijų iniciatyvos pirminės intervencijos projektą „Atrask save“. Projekto įgyvendinimui skirta 8895 Eur, projekto veiklose dalyvavo 45 (16–29 metų) jauni asmenys, kurie nesimoko, nedirba, nedalyvauja mokymuose.

Jaunimas aktyviai įsijungė į savivaldybės Narkotikų ir narkomanijos, nusikalstamų veikų prevencijos ir kontrolės programos įgyvendinimą. Prevencinį projektą įgyvendino Lietuvos šaulių sąjungos Panevėžio apskrities 5-osios rinktinės Rokiškio 4, 9, 12, 13 kuopų jaunieji policijos rėmėjai; projekte dalyvavo 112 jaunųjų šaulių; paruošta 40 policijos rėmėjų; organizuoti 6 praktiniai mokymai, 2 teoriniai mokymai kartu su policijos pareigūnais.

Sėkmingai toliau taikoma nauja darbo su jaunimu forma – atviras darbas su jaunimu, kurį vykdo viešoji įstaiga Rokiškio jaunimo centras, dirbantis neformaliojo švietimo ir jaunimo politikos srityje. Jaunimo inicijuotų atvirų vakarų, projektinėje veikloje (diskusijose, susitikimuose, mokymuose, renginiuose ir kt.) dalyvavo daugiau kaip 743 jauni žmonės.

Viešoji įstaiga Rokiškio jaunimo centras toliau sėkmingai dalyvauja Jaunimo reikalų departamento prie Socialinės apsaugos ir darbo ministerijos programoje, plėtojant esamas ir kuriant naujas atviras erdves, įgyvendinant Atvirų jaunimo centrų ir erdvių koncepciją: 16–29 metų jaunimui vykdomas Jaunimo garantijų iniciatyvos programos projektas „Atrask save“, skirtas niekur nedirbantiems, nesimojantiems, mokymuose nedalyvaujantiems (NEET) jauniems žmonėms ir programa „Rizikos grupės vaikai ir jaunimas“; vaikams iki 18 metų vykdomas Vaikų dienos centrų programos projektas, veikia vaikų dienos centras „Kad būtume drauge“.

Tarptautinėje jaunimo akcijoje „Darom 2016“ dalyvavo 4146 dalyviai iš 99 įstaigų ir organizacijų.

VšĮ Rokiškio jaunimo centras, kaip partneris, toliau įgyvendino EEE finansinio mechanizmo programos LT05 „Rizikos grupės vaikai ir jaunimas“ projektą „Skuodo AJC modernizavimas ir veiklų plėtra“. 2016 metais buvo gauta ir panaudota 5132 Eur ES lėšų. Šiame projekte buvo plėtojamas bendradarbiavimas tarp Skuodo AJC ir Rokiškio AJC, Rokiškio jaunimo centro patalpos Žiobiškio kaime aprūpintos veiklos įranga ir priemonėmis, bendradarbiauta su socialiniais partneriais, vykdyti bendri užsiėmimai. Žiobiškio turistinėje bazėje teiktos prevencinės, informavimo ir konsultavimo, socialinių ir gyvenimo įgūdžių ugdymo, sociokultūrinės, neformalaus švietimo ir kitos su jauno žmogaus ugdymu bei integracija į darbo rinką susijusios paslaugos mažiau motyvuotam, mažiau galimybių turinčiam, rizikos grupei priklausančiam jaunimui bei vykdytos įvairios veiklos, atsižvelgiant į jaunimo poreikius. Veiklose dalyvavo per 60 jaunimo.

2014–2020 m. VšĮ Rokiškio jaunimo centras dalyvauja kaip partneris ES fondų investicijų veiksmų programos priemonėje „Jaunimo užimtumo didinimas, projekto „Atrask save“. Jaunimo garantijų iniciatyvų projektas, skirtas 15–29 metų nedirbančių, nesimokančių, mokymuose nedalyvaujančių jaunuolių integracijai į švietimo įstaigas, ar / ir į darbo rinką. Bendradarbiaujant su savivaldybės jaunimo reikalų koordinatoriumi, savivaldybės administracijos struktūriniais padaliniais, bei seniūnijų socialiniais darbuotojais identifikuoti neaktyvūs jauni žmonės, galimi projekto dalyviai. Aplankytos visos rajono seniūnijos, susitarta dėl bendradarbiavimo. Organizuoti susitikimai su projekto socialiniais partneriais.

**Savivaldybėms pagal teisės aktus priskirtų archyvinių dokumentų tvarkymas.** Rokiškio rajono savivaldybės administracijos Archyvų skyrius 2016 m. gavo 875 gyventojų ir įstaigų prašymus išduoti pažymas darbo stažui, pensijoms paskaičiuoti, kitus dokumentus juridiniams faktams patvirtinti. Atsakant į šiuos ir ankstesniais metais gautus prašymus, buvo parengti 883 atsakymai. Visi atsakymai paruošti laiku, neatsakytų prašymų nebuvo.

2016 m. toliau saugoti priimtos 557 dokumentų bylos iš 7 likviduojamų juridinių asmenų. Išduotos 7 tai patvirtinančios pažymos ir 12 pažymų, kad likviduojamas juridinis asmuo perduotinų dokumentų neturėjo.

Iš veikiančių savivaldybės administracijos skyrių ir tarnybų 2016 m. perimtos saugoti 798 dokumentų bylos: ilgai saugojimų – 231 byla, trumpai saugomų– 567 bylos.

Iš viso naikinti atrinktos 695 bylos: savivaldybės administracijos skyrių – 469 bylos, likviduotų įmonių – 226 bylos, kurių saugojimo laikas pasibaigęs. Parengti ir su Panevėžio apskrities archyvu suderinti šių bylų naikinimo aktai.

Sutvarkyti Archyvų skyriuje saugomų 64 likviduotų juridinių asmenų personalo valdymo ilgai saugomi dokumentai ir parengti nauji, teisės aktų reikalavimus atitinkantys dokumentų bylų apyrašai.

Juridiniams ir fiziniams asmenims buvo teikiama metodinė ir praktinė pagalba archyvinių dokumentų saugojimo bei tvarkymo klausimais.

Su savivaldybės administracijos skyriais suderintas ir parengtas Rokiškio rajono savivaldybės administracijos 2017 m. dokumentacijos planas, 2017 m. dokumentų registrų sąrašas.

**Civilinės saugos organizavimas.** Registruoti 5 ekstremalieji įvykiai: rasti 4 sprogmenys, kartą degė neeksploatuojamas durpynas (2015 metais bendras ekstremaliųjų įvykių skaičius – 15).

Sušaukti 5 ekstremalių situacijų komisijos posėdžiai. Pasikeitus geopolitinei situacijai, keitėsi ir posėdžių tematika: „Dėl veiksmų, esant neteisėtai piliečių migracijai“ (2016-01-06), 2016-11-15 surengtas susitikimas su Lietuvos kariuomenės Krašto apsaugos savanorių pajėgų Vyčio apygardos 5-sios rinktinės vadu pulkininku-leitenantu Andriumi Mickumi (KASP pajėgos, užduotys, struktūra, bendradarbiavimas su savivaldybe).

Ekstremaliųjų situacijų prevencinių priemonių 2015–2017 metų planas patvirtintas Rokiškio rajono savivaldybės administracijos direktoriaus 2014 m. gruodžio 30 d. įsakymu Nr. AV-1017. Ekstremaliųjų situacijų valdymo planas iš esmės atnaujintas 2016 metais, suderintas su Panevėžio apskrities priešgaisrine gelbėjimo valdyba 2017 m. sausio 10 d. Planas viešajam svarstymui buvo skelbiamas savivaldybės interneto svetainėje.

2016 m. gruodžio 15 d. vyko savivaldybės lygio civilinės saugos stalo pratybos „Ekstremalusis įvykis Rokiškio Šv. apaštalo evangelisto Mato parapijos senelių globos namuose“. Diskusijų metu tapo aišku, kad turimų budinčios pamainos Rokiškio priešgaisrinės gelbėjimo tarnybos pajėgų neužtektų išnešti nevaikštančius, senyvo amžiaus ligonius, todėl būtina pasitelkti savanorius ugniagesius, visuomenę, karius savanorius.

Įgyvendintos visos trys Rokiškio rajono savivaldybės gyventojų civilinės saugos renginių 2016 metams grafike numatytos priemonės.

Vyko civilinės saugos užsiėmimai ,,Saugus elgesys prie vandens ir vandens telkinių“ mokinių vasaros stovyklose: vaikų sveikatingumo stovykloje ,,Aukime sveiki“ (54 dalyviai), moksleivių stovykloje ,,Vasara Žiobiškyje“ (100 stovyklautojų), moksleivių stovykloje ,,Po rajoną be žiūronų“ (30 stovyklautojų); skaitytos civilinės saugos paskaitos tema ,,Būk saugus moksleivi, išmok apsaugoti save ir kitus“: Rokiškio Juozo Tumo- Vaižganto gimnazijoje (58 moksleiviai), Rokiškio Senamiesčio progimnazijoje (46 moksleiviai); Pandėlio gimnazijoje skaityta civilinės saugos paskaita „Saugus elgesys prie vandens telkinių“ (55 moksleiviai).

Parengti ir išplatinti lankstinukai ,,Saugus elgesys gamtoje“ (500 vnt.), ,,Gyventojų perspėjimas ir informavimas“ (500 vnt.), plakatai ,,Kaip apsisaugoti nuo gaisro“ (250 vnt.).

Savivaldybės ūkio subjektuose ir kitose įstaigose atlikti 9 planiniai civilinės saugos būklės patikrinimai. Patikrintų ūkio subjektų ir kitų įstaigų būklė įvertinta gerai.

Savivaldybėje parinkta 17 kolektyvinės apsaugos statinių, kurie pažymėti specialiuoju ženklu. Visi kolektyvinės apsaugos statiniai priklauso savivaldybės institucijoms ir įstaigoms. Materialinių išteklių žinynas atnaujinamas kasmet.

Savivaldybei civilinės saugos funkcijai atlikti skirta 13500,00 Eur valstybės asignavimų, iš jų darbo užmokesčiui ir socialinio draudimo įmokoms – 11974,00 Eur, gyventojų švietimui ir mokymui – 65,00 Eur, CS pratyboms – 92,00 Eur, asmeninės apsaugos priemonėms – 102,00 Eur, perspėjimo sistemų eksploatavimo ir techninės priežiūros išlaidos sudarė 579,24 Eur, kompiuterinės įrangos pirkimui savivaldybė iš biudžeto skyrė 259 Eur.

Į valstybės biudžetą gražinta 5322,23 Eur darbo užmokesčio lėšų.

**Žemės ūkis**. Patikslinti 347 ūkininkų ūkių duomenys; priimta 3878 paraiškų; deklaruotas 83 tūkst. ha plotas; bendra paraiškose pagal tiesioginių išmokų ir Kaimo plėtros programos priemones prašoma paramos suma – 16 mln. Eur.

2016 m. vilkai sunaikino 53 ūkinius gyvulius, už juos laikytojams buvo išmokėta virš 3,9 tūkst. Eur kompensacija.

Melioracijos statinių atnaujinimas ir priežiūra kaimiškose teritorijose: panaudota 263 tūkst. Eur, per 2016 m. užbaigti trys melioracijos statinių naudotojų asociacijų projektai, pateiktos paraiškos vandentvarkai gyvenvietėse atnaujinti: „Rokiškio rajono Čedasų, Salų miestelių ir Lailūnų kaimo vietovių paviršinio vandens sutvarkymas ir su juo susijusios infrastruktūros rekonstravimas“, „Rokiškio rajono Panemunėlio gelež. stoties gyvenvietės paviršinio vandens sutvarkymas ir su juo susijusios infrastruktūros rekonstravimas“.

Per metus pateikti 377 traktorių, savaeigių ir žemės ūkio mašinų bei jų priekabų registravimo duomenų pasikeitimai, atlikta 1603 technikos apžiūra.

Buvo siekiama didesnio žemdirbių verslumo, sudaryti palankesnes ekonomines sąlygas rajono ūkiniams ir kaime veikiantiems subjektams, vykdyta Kaimo rėmimo fondo programa, įsisavinant 12 tūkst. Eur iš rajono biudžeto skirtų lėšų.

Organizuotas ir vykdytas konkursas „Pažangiausi metų ūkiai-2016“ bei rajono žemdirbių pagerbimo šventė.

**Seniūnijos.**

**Juodupės seniūnija.** Surašyti 121 šeimos gyvenimo sąlygų įvertinimai, dalinti maisto paketai iš EB pagalbos fondo 558 seniūnijos gyventojams, 78 šeimoms sutvarkyti dokumentai nemokamam vaikų maitinimui mokyklose gauti bei mokinio reikmėms įsigyti, išduotos 532 pažymos apie šeimos sudėtį ir kitokią faktinę padėtį. Atvykimą į seniūniją deklaravo 211 asmenys, išvykimą į užsienį – 45 asmenys. Išduotos 195 pažymos apie deklaruotą gyvenamąją vietą; įregistruoti 53 mirties aktai, išduoti 53 mirties liudijimai, atlikti 262 notariniai veiksmai.

Du kartus lyginta 120 km žvyrkelių, sutvarkyta 224 kv. m asfalto duobių Juodupės miestelio P. Cvirkos, Skersinės, Pergalės, Prūdupės, Liepų gatvėse, aikštelėje prie autobusų stotelės, sutvarkyta asfaltuoto kelio atkarpa kelyje Naujasodė–UAB „Rėkyva“. Žvyravimo darbus vykdė AB „Panevėžio regiono keliai“. Pavasarį gauta 647 kub. m žvyro, rudenį – 751 kub. m. Žvyras buvo paskirstytas atsižvelgiant į ypač blogą kelių būklę. Žvyravome šiuos kelius: Teklinė–Čedasiškio miškas, Maineivos–AB „Rėkyva“, Kraštai–Skuomantai–Ginotai, Skriduliai–Kukiai–Kraštai, Ginotai–Aleknos, Armonys–Naujadarų miškas, Veduviškis–Armonys, Veduviškis–Vyžuonos miškas, Skomantai–Užubaliai, Onuškis–Valiūniškis, Didsodė–Lingėnai. Žvyruotos Didsodės, Onuškio, Lukštų, Raišių kaimų, Juodupės miestelio gatvės. Nupjauti 79 avariniai, keliantys grėsmę gyventojų saugumui, medžiai Lukštų, Onuškio kaimų kapinėse, Juodupės miestelyje, Bryzgių kaime. Prižiūrėta 10 veikiančių ir 17 neveikiančių kapinių, tvarkyti neprižiūrimi kapai, kultūros paveldo ir istorinės atminties paminklai.

Priimta ir užregistruota 348 ūkininkų paraiškos tiesioginėms ir kitoms kompensacinėms išmokoms už žemės ūkio naudmenų ir pasėlių plotus gauti. Žemės ūkio ir kaimo verslo centro registre atnaujinti 230 valdų duomenys, naujai įregistruotos 4 valdos, išregistruota 13 valdų.

Viešuosius darbus dirbo 33 gyventojai, nemokamus viešuosius darbus atliko 18 gyventojų (1345 val.), visuomenei naudingus darbus dirbo 493 gyventojai (buvo valomos gatvės, šaligatviai, parkai; prižiūrimi želdiniai, kapinės, kertamos vietinių kelių užaugusios pakelės, tvarkomi šiukšlynai, suremontuotas tiltelis į Didsodės kaimą per Vyžuonos upę, apdengta Onuškio kultūros namų stogo dalis, atliktas einamasis Juodupės kultūros centro, Didsodės bibliotekos patalpų, seniūnijos garažų remontas, pasodinti medeliai, atnaujinti gėlynai Juodupės miestelyje). Suteiktas 8 adresai keturių seniūnijos kaimų nekilnojamo turto objektams.

2016 m. pradėtas įgyvendinti Panevėžio regiono plėtros plano projektas „Juodupės miestelio gyvenamosios vietovės atnaujinimas“. Jo bendra vertė – 626 000 Eur. Įgyvendinus šį projektą bus atnaujinti Juodupės miestelio šaligatviai, pėsčiųjų- dviračių takai Pergalės, Liepų, Taikos, Tekstilininkų, P.Cvirkos, Palangos gatvėse, sutvarkyta teritorija prie autobusų stotelės. Atnaujintas gatvių apšvietimas Tekstilininkų gatvėje ir Pergalės aikštėje. Bus atliktas dalies Juodupės kultūros centro patalpų remontas, siekiant padidinti šio pastato funkcionalumą, pritaikant, jas neįgaliųjų ir bendruomenės narių poreikiams.

Juodupės, Lukštų, Onuškio, Didsodės bibliotekose vyko įvairūs renginiai: parodos, knygų aptarimai, kūrybinės vakaronės, teminės popietės, susitikimai su įdomiais žmonėmis, edukaciniai užsiėmimai.

Sėkmingi 2016 metai buvo Juodupės sportininkams. Ledo ritulininkai Lietuvos čempionate liko 5-oje vietoje. Rajono futbolo turnyre Juodupės komanda užėmė ketvirtą vietą. Vykstančiose rajono kompleksinės seniūnijų spartakiados varžybose, nusileidę tik puse taško, liko antroje vietoje. Joninių proga surengtas krepšinio turnyras 3x3. Žiema leido surengti trejas Lietuvos ledo ritulio čempionato varžybas. Aktyviai į sportą įsijungia neįgaliųjų atstovai. Iš rajoninių varžybų jie nuolat grįžta su medaliais.

Seniūnijos kultūros centruose vykusių renginių metu buvo paminėtos valstybinės šventės, Motinos, Tėvo dienos, Užgavėnės, Sekminės, Žolinė, taip pat naujametiniai ir tradiciniais tapę renginiai: „ Sudie, gražuole vasara“, renginys „Metų juodupietis 2016“, kaimo kapelos gimtadienio šventė, „Porcinkuliai“. Rokiškio miesto gimtadienio šventėje dalyvavo visų seniūnijos kultūros centrų darbuotojai, saviveiklininkai, amatininkai. Kultūros centruose buvo eksponuojamos tautodailės ir meno darbų parodos, koncertavo profesionalios muzikos atlikėjai. Juodupės šauliai aktyviai dalyvavo seniūnijoje vykstančiuose renginiuose, užtikrindami dalyvių saugumą, viešąją tvarką.

**Jūžintų seniūnijoje** 2016 metais gyvenamąją vietą deklaravo 1630 gyventojų (2015 m. – 1712), arba 82 asmenimis mažiau. Seniūnijoje įregistruotos 35 mirtys (pernai – 30). Vykdant gyvenamosios vietos deklaravimo funkciją, įformintos 63 deklaracijos gyventojams išduotos 142 pažymos, išsiųsti 134 susirašinėjimo su įstaigomis raštai, užregistruoti gautų 317 raštų. Per metus atlikta 80 notarinių veiksmų, parengti 69 administracijos direktoriaus įsakymai. Socialinę pašalpą gavo 57 šeimos (asmenys), vienkartines pašalpoms gavo 49 asmenys. Parama mokinio reikmėms įsigyti bei nemokamiems pietums gauti skirta 37 šeimoms, 73 vaikams. Parama maisto produktais iš Europos pagalbos labiausiai skurstantiems asmenims fondo projekto lėšų teikta 282 asmenims. 2016 metais Jūžintų seniūnijos socialinės rizikos šeimų sąrašuose buvo įrašyta 11 socialinės rizikos šeimų (2015 metais – 10, 2014 metais – 8). Jose auga 23 nepilnamečiai vaikai. Šiuo metu seniūnijoje yra 7 stebimos šeimos, jose auga 22 nepilnamečiai vaikai. Socialinė darbuotoja darbui su socialinės rizikos šeimomis 2016 metais socialinės rizikos šeimose lankėsi 173 kartus, surašyti 165 apsilankymo šeimoje aktai. Trečius metus iš eilės seniūnija dalyvauja „Vaiko svajonės“ projekte. Šio projekto pagalba buvo įgyvendintos penkiolikos (2–14 metų amžiaus) vaikų svajonės.

Darbo birža ir rajono savivaldybė skyrė lėšų 24 bedarbiams įdarbinti. Į viešuosius darbus įdarbinome 37 asmenis. Čivyliuose buvo remontuojamas (uždengiamas) pastato, kuriame įsikūrusi biblioteka, stogas. Viešaisiais darbais suremontuotos Čivylių bibliotekos ir seniūnijos pastato laiptinės, seniūnijos vestibiulis. Viešuosius darbus dirbę asmenys prie Jūžintų ambulatorijos įrengė naują lauko tualetą, suremontavo Ragelių bibliotekos lauko tualetą. Prie ambulatorijos pastato dar kartą buvo padidinta automobilių stovėjimo aikštelė, įrengtas išvažiavimas didelių apimčių mašinoms, prie parduotuvės „Jūžintai“ įrengta nauja moderni skelbimų lenta. Laibgaliuose buvo perdažyti poilsio zonos suoliukai, dvi pavėsinės, lauko estrada, vaikų žaidimų aikštelė. Pastaroji taip pat buvo suremontuota: susukti varžtai, pakeistos virvės sūpuoklėms. Valant seniūnijos kelių pakeles buvo paruoštos malkos seniūnijos pastatui šildyti. Iš viso paruošta apie 200 kubinių metrų malkų. Padedant Mičiūnų kaimo ūkininkui Viliui Paršiukui buvo sutvarkytas Ragelių kapinių patvorys. Viešųjų darbų pagalba buvo padaryti nauji Ragelių kapinių varteliai, o Čivylių kapinių vartus sutvarkė vietiniai gyventojai. Metų pabaigoje seniūnija gavo 14 papildomų šviestuvų. Jie pakabinti Jūžintų miestelyje.

Rokiškio rajono savivaldybė 2016 metais skyrė lėšų 255 km keliams išlyginti. Asfalto duobėms lopyti pavasarį buvo skirta 231 kv. metras asfalto (sutvarkytos Jaunystės, Žvejų, Naujojoje gatvės). Rudenį seniūnija papildomai gavo dar 230 kv. metrų asfaltbetonio. Juo buvo lopytas kelias „Laibgaliai–Sėlynė“, tačiau pritrūko apie 100 kv. metrų. Žvyruoti keliams seniūnija gavo 1161 kubinį metrą žvyro. Žvyruoti keliai: „Karveliškis–Koveliai“, „Tervydžiai–Šipai“, ,,Norkūnai–Lašai“, „Dauliūnai–Kaluciškės“, „Raugai–Samaniai“, Norkūnai–Lašai‚ ,,Čivyliai–Štaronys–Zalūbiškis“, Štaronys–Dvirėžiai“, Malūno gatvė Ragelių kaime, Beržų gatvė Jūžintų miestelyje.

Pavojingų medžių šalinimui seniūnija gavo 1600 Eur. Medžiai nupjauti Čivylių ir Ragelių kaimų pagrindinėse gatvėse.

Laibgalių kaimo specialistė kultūrai šiemet pateikė 5 projektus, finansavimą gavo 4 projektams. Jūžintų specialistė kultūrai iš Socialinės paramos ir darbo ministerijos gavo finansavimą projektui „Kaip gyveno mūs senoliai“ (5950 Eur). Jūžintų specialistė kultūrai 2016 metais didžiausią dėmesį skyrė turizmui populiarinti. Parengta informacija turistams savivaldybės tinklalapyje. Bendradarbiaujant su TIC pradėtos rengti ekskursijos. Kitais metais į turistinį maršrutus bus įtraukti Jūžintai, aplankant Pautienų šeimos privatų muziejų bei Kurliečių kaime gyvenančią bitininke Močiušytę. Seniūnija amatininkus vežė į Obelių, Dusetų, Kamajų šventes. Aktyviai seniūnijos atstovai dalyvavo Rokiškio miesto šventėje. Laibgalių bendruomenė pradėjo kurti teminį kaimą „Gandrų kaimas“. Gyventojams organizuotos ekskursijos į Birštoną, Ignaliną, Zarasus, Utenos rajono įžymias vietas, Ilzenbergo dvarą. Jūžintuose ir Laibgaliuose originaliai ir įdomiai buvo paminėtos valstybinės šventės bei jau tradiciniais renginiais tapusios Užgavėnės, Sekminės, Joninės.

Seniūnijoje priimtas 331 pareiškėjo prašymas deklaruoti žemės ūkio naudmenis ir pasėlius. Atliekant žemės ūkio naudmenų ir pasėlių deklaravimą nubraižyti 2769 laukai, kurie apima beveik 5780 ha.

Aktuali informaciją gyventojams pateikiama savivaldybės interneto puslapyje. Seniūnija taip pat naudojasi [www.facebook.](http://www.facebook.)com tinklalapiu, kuris sulaukia per 770 nuolatinių skaitytojų.

**Kamajų seniūnijoje** gyvenamąją vietą deklaravo 1997 gyventojai. 2016 m. mirė 28 gyventojai, gimė 8 vaikai. Seniūnijos gyventojai gauna įvairias kompensacijas: priežiūros ir pagalbos (41 asmuo), slaugos (37), vaikų su negalia (5). Seniūnijoje gyvena 514 pensinio amžiaus žmonės.

Iš Maltos ordino gauta 1260 kg labdaros, kuri išdalinta 41 šeimai. 430 asmenys gavo maisto produktus iš ES fondų. Išdalinta 7719,798 kilogramai maisto produktų.

Užpildyta 6 paraiškos ir parengti 3 mokėjimo prašymai paramai pagal 2014–2020 Kaimo plėtros programos priemonę „Asbestinių stogų dangos keitimas“; priimta 401 paraiška tiesioginėms išmokoms už žemės ūkio naudmenų ir pasėlių plotus gauti; atnaujinti 424 žemės ūkio valdų duomenys Žemės ūkio ir kaimo verslo registre.

Gauti 5 žemės savininkų pranešimai apie medžiojamų gyvūnų padarytą žalą ir 5 pranešimai apie vilkų sudraskytas avis.

Buvo organizuojamas konkursas „Pažangiausi metų ūkiai 2016“. Išrinkti nugalėtojai trijose grupėse. Konsultavimo tarnybos vykdomam rudeninio arimo konkursui buvo pasiūlyti 3 seniūnijos atstovai.

Avariniams medžiams šalinti panaudota 2500 Eur (nupjauti medžiai Naujasodės, Nevierių ,Verksnionių, Taraldžių kapinėse, Rudžių kaime, Kamajų ir Salų bažnyčių šventoriuose), už 500 Eur įsigyta naujų želdinių, išduoti 25 leidimai medžiams kirsti, nušienauta 28 km pakelių. Naujai įdėtos pralaidos keliuose Vaineikiai–Šeduikiai, Vaitkūnai–Rimšionys.

Prižiūrima, šienaujama aplinka, kertamos krūmų atžalos, tvarkomos šiukšlės 12 veikiančių, 42 neveikiančių kapinių, prižiūrima 14 archeologinių, architektūros paminklų. Sutvarkytas Salų kapinių patvorys. Prie Salų, Kalvių, Verksnionių kapinių įrengtos kietu pagrindu šiukšlių konteineriams statyti skirtos aikštelės.

Viešuosius ir visuomenei naudingus darbus atliekančių darbuotojų pagalba paruošta 317 kub. m malkų seniūnijos katilinėms.

Kartu su Kamajų miestelio bendruomene tvarkytos miestelio viešosios erdvės. Kamajų seniūnija kartu su seniūnijos bendruomenėmis dalyvavo respublikiniame renginyje „Mes rūšiuojam“. Kamajų seniūnijos kultūros centrų darbuotojos aktyviai įsitraukė į švarinimosi akciją „Darom“. Per šią akciją buvo surinkta 7,5 tonos šiukšlių.

Spalio mėnesį su aplinkinių kaimų bendruomenėmis Kamajuose surengta 33-oji tradicinė rudens šventė „Kuc kuc Kamajuos”. Suorganizuota 5 dienų vaikų vasaros stovykla. Salose vyko tarptautinė kalbotyros vasaros mokykla ir muzikos festivalis bei Rasų šventė, kurios metu koncertavo vaikų grupė „Ratilėlis“ .Salų dvaro sodyboje apsilankė 3476 turistai, surengtos 36 pažintinės programos 927 žmonėms. Kalvių kaime vyko šventė „Gyvi nuo Mindaugo laikų“, Aukštakalniuose – tradicinė šventė „Vakaruškos“, Duokiškyje – kraštiečių šventė „Duokiškio baladės“. Pastatytas spektaklis ,,Mūsų gerasis“, vyko renginys ,,Laiškai mokytojai“, skirtas mokytojos I. Janukėnienės jubiliejui.

**Kazliškio seniūnija.** Seniūnijoje yra registruotos 3 socialinės rizikos šeimos, kuriose auga 11 vaikų. Šioms šeimoms daug dėmesio skirta socialiniams įgūdžiams ugdyti ir jiems palaikyti. Per ataskaitinius metus šiose šeimose apsilankyta 103 kartus.

Vertintos 32 šeimų ir asmenų gyvenimo sąlygos; 9 asmenys kreipėsi dėl specialiųjų pagalbos priemonių įsigijimo. Rinkti prašymai, dokumentai pašalpoms mokėti. 15 moksleivių suteikta parama dėl nemokamo maitinimo, pinigai mokyklinėms prekėms įsigyti. Gauti ir išnagrinėti 9 prašymai dėl kompensacijos kietam kurui įsigyti. Socialines pašalpas gavo vidutiniškai apie 25 šeimos.

125 seniūnijos gyventojai 6 kartus per metus gavo maisto produktus iš ES bendrijos fondo. Maltos Ordino dovanota labdara išdalinta 78 asmenims.

Vykdant viešųjų darbų programą, pagal teritorinės darbo biržos nukreipimus per 2016 metus seniūnijoje įdarbinta 13 asmenų. Taip pat viešuosius darbus dirbo 2 Rokiškio Probacijos tarnybos ir 1 Panevėžio apskrities VPK Rokiškio policijos komisariato nukreiptas seniūnijos gyventojas. Visuomenei naudingus darbus atliko 30 asmenų. Gauti 74 nukreipimai iš Socialinės paramos ir sveikatos skyriaus atlikti visuomenei naudingus darbus.

Prižiūrėtos 9 veikiančios ir 4 neveikiančios kapinės.

Per ataskaitinius metus suteikti 2 adresai objektams.

Organizuotas šiukšlių išvežimas iš šiukšlių rūšiavimo aikštelių Kazliškio bei Konstantinavos kaimų gyvenvietėse. Šildytos 560 kv. m patalpos.

Seniūnijai priklausančių statinių remontui ir priežiūrai skirta ir panaudota 692 Eur.

Pavojų keliančių medžių šalinimui skirta ir panaudota 1500 Eur. Šalinti pavojų keliantys avariniai medžiai Kazliškio gyvenvietėje bei Kazliškio, Veselavos, Rumpiškėnų ir Pagojų kapinėse.

Pėsčiųjų takams prie naujai pastatyto paminklo 1949 m. Vasario 16 d. Lietuvos laisvės kovų sąjūdžio deklaracijos signatarui, Vakarų srities štabo viršininkui, kapitonui, kraštiečiui Vytautui Gužui-Kardui atminti, Kazliškio bažnyčios ir parkelyje skirta ir panaudota 6000 Eur.

2016 m. kelių priežiūrai per du etapus buvo skirta lėšų: lyginti – 138 km (5358,39 Eur), žvyruoti – 664 kub. m žvyro (8598,66 Eur), asfalto duobėms taisyti – 76 kv. m (2025,90 Eur). Taip pat 2016 m. buvo sutvarkytos kelio Kazliškis–Ilgalaukiai pakelės.

Prižiūrėtos seniūnijai priskirtos teritorijos prie gyvenamųjų pastatų, paplūdimiuose, piliakalniuose, skveruose, nekilnojamųjų kultūros vertybių aplinkoje.

Vasaros metu dalyvauta reiduose ir budėjimuose, kontroliuota, kaip laikomasi poilsiaujančių gamtoje priešgaisrinio elgesio taisyklių. Kartu su policijos pareigūnais lankytos atokiau gyvenančios šeimos, asmenys.

Ataskaitiniais metais sušauktos 2 seniūnaičių sueigos, 4 gyventojų susirinkimai; dalyvauta 3 Kazliškio bendruomenės tarybos susirinkimuose ir 3 Konstantinavos bendruomenės santalkos tarybos susirinkimuose.

**Kriaunų seniūnija.** Įvertintos 55 šeimų (asmenų) gyvenimo sąlygos, socialines pašalpas gavo 24 asmenys, nemokamą maitinimą ir paramą mokinio reikmenims įsigyti – 27 moksleiviai, kieto kuro kompensacijas – 26 pareiškėjai, maisto produktus iš ES fondų – 167 seniūnijos gyventojai. Tenkinti 42 prašymai vienkartinei pašalpai gauti.

Seniūnijoje yra dirbama su 8 socialinės rizikos šeimomis, kuriose auga 20 vaikų, 4 stebimomis šeimomis, kuriose auga 8 vaikai.

Išduota 101 pažyma apie faktinę padėtį, užregistruota 14 mirčių, atlikta 32 notariniai veiksmai, gyvenamąją vietą deklaravo 50 asmenų, išvykimą deklaravo 22 asmenys, išduotos 49 pažymos apie deklaruotą gyvenamą vietą.

Vykdyta įgyvendintų projektų ,,Kriaunų kaimo kompleksinė infrastruktūros plėtra“,

,,Kriaunų kaimo paplūdimio pritaikymas poilsiui II“ pagal Rokiškio rajono kaimo vietovių plėtros strategijos II prioritetą ,,Patrauklios kaimo aplinkos kūrimas“ ir „Viešosios turizmo infrastruktūros prie Sartų ežero Bradesių kaime įrengimas“ priežiūra ir organizuotas gyventojų užimtumas. Už turto naudojimą surinkta 3,3 tūkst. Eur specialiųjų lėšų. Bradesių poilsiavietė sulaukė apie 7000 lankytojų.

Per 2016 m. įdarbinti 8 asmenys dirbti viešuosius darbus, 36 asmenys – visuomenei naudingų darbų ir 4asmenys, siusti už įvairius teisės pažeidimus policijos ar Probacijos tarnybos. Jiems padedant iškirsta 12 km pakelių krūmų, prižiūrėtos veikiančios ir neveikiančios kapinės, tvarkyti neprižiūrimi kapai, kultūros paveldo ir istorinės atminties paminklai, seniūnijos teritorijoje esantys paplūdimiai, sodinti medeliai, rūšiuotos atliekos, atliktas Kriaunų muziejaus sanitarinio mazgo remontas, ruoštos malkos katilinei kūrenti, valyti žolėmis apaugę šaligatviai. Tvarkyti savavališki sąvartynai pakelėse, seniūnijos kaimuose, prižiūrėti šaligatviai, tvarkyti želdiniai, išpjauti pavojingi medžiai, nuolat renkamos ir išvežamos šiukšlės.

Prižiūrimi seniūnijos vietinės reikšmės keliai (žvyruota už 1254 Eur, išlyginta už 5244 Eur, suremontuota 57 kv. m. asfalto duobių už 1453 Eur Kriaunų ir Lašų gyvenvietėse).

Eksploatuota viena katilinė, kuri kūrenama kietu kuru. Šildymo sezonui paruošta 99 kub. m malkų. Avariniams medžiams pjauti kapinėse panaudota 1 240 Eur.

Per ataskaitinį laikotarpį užpildyta 10 pieno gamintojų, parduodančių tiesiogiai vartotojams pieną, deklaracijų, užpildytos 255 paraiškos tiesioginėms išmokoms už žemės ūkio naudmenų ir pasėlių plotus gauti, 31 prašymas pakeisti paraiškos duomenis, buvo atliekamas žemės ūkio ir kaimo valdų, įregistravimas, perregistravimas ir atnaujinimas (atnaujintos 302 valdos), paruošta 12 atsakymų į pranešimus ir išsiųsti į NMA, registruotas 1 žemės naudotojo prašymas apie medžiojamųjų gyvūnų padarytą žalą.

Išduoti 34 leidimai saugotinų medžių ir krūmų kirtimo, persodinimo ar kitokio pašalinimo, genėjimo darbams, 3 leidimai – žemės kasinėjimo darbams.

Eksploatuotas gatvių apšvietimas Kriaunų ir Lašų kaimuose, įsigyta 10 naujų šviestuvų su ekonomiškomis lempomis. Seniūnijos gatvėse švietė 58 šviestuvai.

Išduota 18 leidimų laidoti Kriaunų seniūnijos kapinėse. Seniūnijoje yra 20 kapinių, iš kurių 5 – veikiančios.

Suteikti 28 adresai seniūnijos gyvenamųjų vietovių objektams.

Seniūnijos mėgėjų meno kolektyvai koncertavo Latvijos Respublikos Salos miestelio šventėje, pristatė savo programą tarptautiniame šokių festivalyje Latvijos Respublikos Kraslavos rajone, dalyvavo Molėtų, Panevėžio, Širvintų, Utenos savivaldybių bendruomenių šventėse, kaimyninių seniūnijų kultūros namuose organizuotuose renginiuose, Rokiškio miesto gimtadienio šventėje.

**Obelių seniūnija.** 2016 metais mirė 73 Obelių seniūnijos gyventojai, užregistruota 10 gimusių vaikų. Seniūnijoje 47 asmenys gauna tikslines slaugos išlaidų kompensacijas, 61 asmenys gauna tikslines priežiūros išlaidų kompensacijas. 2016 metais 226 šeimos ir vieni gyvenantys asmenys gavo socialinę pašalpą, priimti 23 prašymai dėl socialinės pašalpos, šildymo kompensacijos išimties tvarka skyrimo.

Obelių seniūnijoje buvo 17 šeimų, įrašytų į socialinės rizikos šeimų, auginančių vaikus sąrašą, kuriose augo 29 nepilnamečiai vaikai. 4 vaikams iš socialinės rizikos šeimų yra nustatyta laikinoji globa pas globėjus. Dar 4 vaikai gyvena vaikų globos įstaigose.

Per ataskaitinį laikotarpį seniūnijoje registruoti 10 žemės naudotojų prašymai apie medžiojamųjų gyvūnų padarytą žalą. Dalyvauta rajono sudarytoje komisijoje tiriant tos padarytos žalos kiekį.

Įgyvendinus viešosios Turizmo infrastruktūros sutvarkymo ir pritaikymo viešajam turizmui projektus prie Kriaunos upės ir Obelių miesto parke prie Rastupio upelio bei rekonstravus ir pritaikius savivaldybės pastatą bibliotekai Antanašės kaime pagal kaimo atnaujinimo ir plėtros investicinį projektą, Pakriaunių kultūros namų remontą pastatų kaimuose pagerinimo darbai projektą, Obelių bendruomenės centro vykdytą projektą „Obelių miesto aikštė“, visus metus buvo vykdoma šių įgyvendintų projektų priežiūra, įgyto turto draudimas ir apsauga.

Pernai aktyvių obeliečių dėka sutvarkyta rekreacine teritorija prie Mechanizatorių gatvės, „Prūdo“ teritorijoje įrengta sporto aikštelė, pastatyti kiti mažosios architektūros statiniai. Didžiulį infrastruktūros sutvarkymo ir teritorijos pritaikymo kultūriniams renginiams ir viešąjam turizmui projektą Obelių bendruomenės aktyvas įgyvendino Obelių miesto parke prie Ramintos šaltinio (išvalyta teritorija, iškirsti menkaverčiai krūmai). Obelių bendruomenės centro iniciatyva Obelių mieste buvo pasodinta ąžuolų giraitė. Maži ąžuoliukai pasodinti ir Ramintos parke.

Obelių seniūnijos gyventojų poilsį ir laisvalaikį organizavo 3 kultūros namai (Obelių m., Aleksandravėlės k. ir Pakriaunių k.), 5 bibliotekos (Obelių m., Aleksandravėlės k., Gediškių k., Antanašės k., Pakriaunių k.), Obelių istorijos muziejus. Daug prie vietos gyventojų laisvalaikio organizavimo prisidėjo Obelių, Kairelių, Antanašės, Aleksandravėlės, Pakriaunių kaimų bendruomenės. Veiklą toliau sėkmingai vykdė visuomeninės organizacijos ,,Sėlos Romuva“ ir Seniūnaičio visuomeninė įstaiga.

Seniūnija prižiūrėjo 293 km kelių. Jie buvo lyginami, žiemą valomi, tvarkomos jų pakelės. Sutvarkytos Rūdžionių kaimo kelio pakelės, įrengtos dvi pralaidos per kelią Galažerių kaime. Šiems darbams lėšos skirtos pirmą kartą.

Atnaujintas gatvių apšvietimas Obelių mieste, pakeisti šviestuvai į taupančius elektros energiją Obelių priemiesčio kaime, Kamajų gatvėje pakeisti visi šviestuvai į LED.

Užregistruotos 170 atvykimo gyvenamosios vietos deklaracijos, 37 gyvenamosios vietos deklaracijos. Išduoti 74 leidimai laidoti Obelių miesto ir seniūnijos teritorijos (kaimo) kapinėse (seniūnijoje yra 57 kapinės, iš jų 25 – veikiančios).

Obelių seniūnijoje per ataskaitinį laikotarpį: sutrumpinta Pakriaunių k. Trumpiškių gatvė; pakeisti 9 pastatų adresai; suteikti 42 numeriai pastatams; užregistruoti 28 notariniai veiksmai ir užregistruotos 67 mirtys.

**Pandėlio seniūnija.** 2016 m. sausio 1 d. seniūnijoje gyvenamąją vietą deklaravo 2958 gyventojai, o 2017 m. sausio 1 d. – jau tik 2893, iš jų 444 – asmenys iki 18 metų, 82 asmenys – 85 m. ir vyresni. 2016 m. pabaigoje seniūnijoje buvo 26 daugiavaikės šeimos. Seniūnijoje gyveno 12 neįgalių vaikų, 14 socialinės atskirties žmonių, 17 vienišų asmenų.

Seniūnija 2016 metais surašė 114 buities tyrimo aktų (2015 m. – 69) ir pateikė juos savivaldybės administracijai ir kitoms institucijoms dėl socialinės paramos teikimo, 85 asmenys gavo vienkartines pašalpas. Iš Maltos ordino gauta labdara buvo išdalinta 249 šeimoms, 20 šeimų gavo paramą iš maisto banko. Maisto produktus pagal „Aprūpinimo maistu iš intervencinių sandėlių labiausiai nepasiturintiems asmenims“ programą gavo 442 asmenys, iš ūkininkų per maisto banką gauta 4000 kg morkų, išdalinta 190 šeimų. Mokykliniams reikmenims ir nemokamam maitinimui gauti priimti 67 prašymai ir šią paramą gavo 128 vaikai. Kieto kuro kompensacijai gauti buvo priimtas 61 prašymas.

Seniūnijoje yra dirbama su 21 socialinės rizikos šeima, kuriose auga 55 vaikai, 5 stebimomis šeimomis, kuriose auga 9 vaikai bei 9 vaikais, augančiais 6 globėjų šeimose. Socialinės rizikos šeimose buvo lankytasi 270 kartų, surašytas 251 apsilankymo šeimoje aktas.

Viešuosius darbus dirbo 15asmenų, viešuosius nemokamus darbus – 16 asmenų, su siuntimais atlikti visuomenei naudingą veiklą kreipėsi ir ją atliko 345 asmenys.

2016 m. buvo suremontuota Pandėlio miesto pirtis, trys kabinetai Panemunio bibliotekos pastate ir Buivėnų kaime esantis gyvenamasis namas, šildymo sezonui paruoštos visos šešios katilinės.

Seniūnija organizavo 55 pavojingų medžių nupjovimą. Seniūnijos darbininkai savo jėgomis nupjovė 116 medžių. Seniūnija savo jėgomis šešioms seniūnijos katilinėms paruošė 295 kub. metrų malkų, Seniūnija organizavo bendrojo naudojimo teritorijų, gatvių, šaligatvių valymą ir priežiūrą, gatvių apšvietimą. Seniūnijos prižiūrima teritorija prie jai priklausančių pastatų ir paminklų, aikštės, skverai, takai kapinėse užima apie 1,6 ha. Praėjusiais metais sutvarkius Pandėlio miesto parką, prižiūrimos vejos plotas padidėjo 5 hektarais. Šiame plote veja buvo pjaunama 5–6 kartus. Seniūnija organizavo 34 veikiančių ir 23 neveikiančių kapinių priežiūrą.

Išlyginta 416 km kelių, suremontuoti 513 kv. m asfalto duobių, pralaida kelyje Aukštadvaris–Panemunis, paskleista 1779 kub. m žvyro.

Buvo išduota 117 leidimų saugotinų medžių ir krūmų kirtimo, persodinimo ar kitokio pašalinimo, genėjimo darbams, 4 leidimai žemės kasinėjimo darbams.

Atsižvelgiant į skirtas lėšas, buvo apšviečiamos gatvės ir kitos viešos vietos – seniūnijos gatvėse švietė 222 šviestuvai.

2016 m. priimta 151 gyvenamosios vietos deklaracija, pildoma pakeitus gyvenamąją vietą, 25 išvykimo iš Lietuvos Respublikos gyvenamosios vietos deklaracijos, priimti 36 sprendimai dėl gyvenamosios vietos deklaravimo duomenų pakeitimo. 2016 m. išduota 220 pažymų apie deklaruotą gyvenamąją vietą, 60 pažymų gyvenamosios vietos savininkams, 330 pažymų apie šeimos sudėtį ir kitokią faktinę padėtį patvirtinančios pažymos, 17 pažymų apie priskaičiuotą ir išmokėtą darbo užmokestį.

2016 m. buvo suteikta arba pakeista 20 adresų; atlikta 219 notarinių veiksmų; registruotos 54 mirtys; išduota 60 leidimų laidoti.

2016 m. priimtos 403 paraiškos tiesioginėms išmokoms už žemės ūkio naudmenų ir pasėlių plotus 15,6 tūkst. ha plote, 53 prašymai dėl deklaruotų duomenų keitimo. Atnaujinti 437 žemės ūkio valdų duomenys, iš jų 387, teikiant paramos už žemės ūkio naudmenas ir pasėlius paraiškas, priimtas vienas prašymas dėl valdos išregistravimo, 34 nereikšmingos (de minimis) pagalbos mėsinių galvijų, mėsinių avių, pieninių veislių bulių, pieninių ožkų augintojams paraiškos, 24 paraiškos paramai už pieno, parduodamo perdirbti, kiekio sumažinimą gauti. 2016 m. buvo registruota 14 naujų valdų, pateiktos 4 tiesioginio pieno pardavimo deklaracijos, išduotos 58 pažymos apie valdos ekonominį dydį ir ekonominio dydžio vienetą.

**Gyventojų laisvalaikį ir poilsį organizavo 3 seniūnijai priklausantys kultūros namai (Martynonių, Suvainiškio, Panemunio) ir jose dirbantys specialistai kultūrai. Visi kultūros namai su kaimo bendruomenėmis ir bibliotekomis 2016 m. organizavo po 13 renginių.**

**Panemunėlio seniūnijoje** priimtas 21 prašymas ir paskaičiuotos išlaidos kietam kurui įsigyti; buvo organizuojamas ir vykdomas maisto paketų iš EB pagalbos fondo dalinimas 302 seniūnijos gyventojams; priimti 9 prašymai vaiko išmokoms gauti; surašyti 97 buities tyrimo aktai, priimti 36 prašymai dėl mokyklinių prekių įsigijimo ir nemokamo maitinimo;  neįgaliems bei garbingo amžiaus žmonėms suteikta įvairi pagalba namų ūkio darbuose; gauta maltiečių labdara išdalinta tolesnių kaimų 40 nepasiturinčių šeimų; dėl vienkartinių socialinių pašalpų skyrimo įvyko 7 seniūnijos piniginės socialinės paramos teikimo komisijos posėdžiai.

2016 m. pradžioje seniūnijoje buvo 12 socialinės rizikos šeimų, auginančių vaikus. Per metus viena šeima išbraukta, viena įrašyta. Jose augo 31 vaikas. 5 šeimos stebimos ir ruošiami dokumentai įtraukti į socialinės rizikos šeimų sąrašą. Su Rokiškio priešgaisrinės gelbėjimo tarnybos specialistais aplankyta 12 socialinės rizikos šeimų bei asmenų ir patikrinta kaminų bei krosnių būklė, šeimos aprūpintos dūmų detektoriais. 5 vaikams nustatyta laikinoji globa.

Elektroniniu būdu priimtos ir užregistruotos 294 pareiškėjų paraiškos tiesioginėms ir kitoms kompensacinėms išmokoms už žemės ūkio naudmenų ir pasėlių plotus gauti. Įbraižyta 2415 laukų.

Išduotos 148 pažymos, patvirtinančios gyventojų faktinę padėtį; įregistruotas 21 mirties aktas, išduotas 21 mirties liudijimas; išduota 17 leidimų medžiams kirsti, išduota 22 leidimai laidoti kapinėse; atlikta 28 notariniai veiksmai, išduotos 58 pažymos apie deklaruotą gyvenamąją vietą.

Viešuosius darbus dirbo 16 gyventojų, visuomenei naudingus darbus – 75, 3 asmenys buvo siųsti Rokiškio rajono policijos komisariato ir Probacijos skyriaus.

7 gyventojams įteikti įspėjimai dėl neprižiūrimų šunų, 4 gyventojams įteikti įspėjimai dėl nuosavybės teise priklausančių pastatų ir aplinkos nepriežiūros.

Panemunėlio miestelio bendruomenė organizavo Užgavėnes, Sekmines, prisidėjo prie Jono Katelės muziejaus atidarymo, medžio drožėjo Vidmanto Zakarkos bei verslininko Leonardo Šablinsko iniciatyva buvo pakviestos liaudies meistrės, kurios mokė bendruomenės moteris gaminti advento vainikus.

Prisimindamas linų auginimą ir perdirbimą, jų technologiją, Panemunėlio geležinkelio stoties kaimo bendruomenės pirmininkas Romualdas Kaminskas savo sodyboje Vėbrių kaime surengė edukacinę šventę ,,Lino mūka“ (apie linų rovimą, džiovinimą, pėdų rišimą).

Panemunėlio universalus daugiafunkcis centras vykdė sveikatos programos projektą ,,Aš sveikas – aš laimingas“, socializacijos projektą ,,Kartu mes galime daugiau“, vykdė labdaros akciją, Gerumo akciją, dalyvavo akcijoje ,,Mes rūšiuojame“, dalyvavo televizijos konkurse ,,Darželio spalvos – 2016“, moterų ansamblis „Gaja“  dalyvavo ir koncertavo rajono bendruomenių renginiuose, Rokiškio miesto šventėje. Organizuotas koncertas Lietuvos nepriklausomybės dienai paminėti, Užgavėnių, Sekminių, Joninių bei Advento šventės. Kapela ,,Provincija“ buvo pakviesta ir vyko į kasmetinį Latvijoje, Jėkabpilyje organizuojamą festivalį.

Šetekšnos seniūnaitijoje buvo švenčiamos Šeštinės, Tautinė giesmė liepos 6 d. buvo giedama prie Jaunimo kryžiaus Šetekšnių kaime. Rugpjūčio mėn. buvo paminėtas šio kryžiaus 130 metų jubiliejus.

2016 m. Panemunėlio gelež. stoties seniūnaitijos seniūnaite išrinkta Nijolė Čepukienė.

**Rokiškio kaimiškoji seniūnijoje** Surašyti 217 atskirų šeimų (asmenų) gyvenimo sąlygų įvertinimai; 259 kartus apsilankyta šeimose pas žmones su negalia, vienišus ir senus gyventojus; priimta ir sutvarkyta 70  kieto kuro kompensacijos prašymų; 10 žmonių suteikta pagalba tvarkant slaugos tikslinę kompensaciją; organizuojamas ir vykdomas maisto paketų iš EB pagalbos fondo dalinimas 490 seniūnijos gyventojų.

Į socialinės rizikos sąrašus įtraukta 21 šeima, kuriose augo 46 nepilnamečiai vaikai.

2016 metais į socialinės rizikos šeimų sąrašą įtrauktos 4 šeimos, 1 šeimos priežiūra perduota kitos seniūnijos priežiūrai, 1 socialinės rizikos šeima atvyko iš kitos seniūnijos, 1 šeima išbraukta iš socialinės rizikos šeimų sąrašo. Šiose šeimose lankytasi 240  kartų, surašyti 232 buities ir aplankymo aktai. 11 šeimų skirta vienkartinė parama pinigais, 3 šeimoms skirta socialinė pašalpa išimties tvarka, 3 šeimoms skirta parama maistu iš Socialinės paramos centro, 6 šeimoms suorganizuotos specialiosios pagalbos priemonės: transporto organizavimas, pavėžėjimas. Socialinės rizikos šeimose augantiems 14 vaikų buvo padėta įsigyti būtiniausias mokymosi priemones ir sutvarkytas nemokamas maitinimas mokykloje.

Rokiškio kaimiškojoje seniūnijoje yra 8 stebimos šeimos (20 nepilnamečių vaikų), kurios neįtrauktos į socialinės rizikos sąrašą.

Priimti 2 pareiškimai dėl medžiojamų gyvūnų padarytos žalos žemės ūkio pasėliams, ūkiniams gyvūnams ir miškui padarytų nuostolių atlyginimo, kuris perduotas nagrinėti sudarytai komisijai, dalyvaujant medžiotojams. Medžiotojų klubui pasiūlyta atlyginti pareiškėjams padarytą žalą.

Įgyvendinant atliekų tvarkymo programą, pasiūlyta prie sodų ir garažų bendrijų pastatyti buitinių atliekų surinkimo konteinerius. Skemų kaimo bendruomenė sėkmingai įgyvendino Socialinės apsaugos ir darbo ministerijos ir Rokiškio rajono savivaldybės finansuotą projektą „Skemų kaimo poilsiavietės įrengimas“.

**Seniūnijoje gyventojų laisvalaikį organizavo** Bajorų, Kavoliškio ir Žiobiškio kultūros centrai.

Viešuosius darbus dirbo 37 seniūnijos gyventojai, kurie siųsti su darbo biržos nukreipimais. Vidutiniškai vienas asmuo dirbo po du mėnesius. Visuomenei naudingus darbus dirbo 390 gyventojų. Jiems padedant buvo valomos gatvės, šaligatviai, parkai, prižiūrimi želdiniai, kapinės, kertamos vietinių kelių užaugusios pakelės, tvarkomi šiukšlynai. Nemokamus viešuosius darbus  atliko  9  asmenys, kurie kirto pakelėse augančius krūmus, tvarkė visuomeninės paskirties vietas kaimuose, žiemos metu valė, barstė šaligatvius, gatves.

Atlikta žvyravimo darbų už 29,208 tūkst. Eur. Žvyruoti Varaščinos, Liesonių, Sėlynės, Bajorų, Šileikių, Uljanavos,  Šeduikiškio, Kavoliškio, Palūšnių, Pagrandžių, Jakiškių g., Danilaukos, Velniakalnio, Kalneliškių  ir kitų kaimų keliai. Išlyginta 506 km žvyruotų kelių, darbams skirta 18,906 tūkst. Eur. Sutvarkyta 989 kv. m asfalto duobių, šiems darbams skirta 29,193 tūkst. Eur. Naujai padengta ištisine asfalto danga Sėlynės k. Litviniškio g..

Seniūnijoje prižiūrėta 31 km gatvių apšvietimo linijų, 295 šviestuvai (Žiobiškio k. buvo pakeisti 5 nauji šviestuvai,  Kavoliškio k. sumontuota 17 naujų LED šviestuvų po 40 kW, Sėlynės k. buvo perimta iš ESSO 1,1156 km oro linijų).

Kirsti menkaverčiai krūmai; prižiūrėta eglučių alėja nuo Rokiškio miesto  ribos link Bajorų kaimo, Miliūnų, Vyžuonos, Žiobiškio, Bajorų poilsiavietės; buvo šienaujamos pakelės, parkai, kapinių teritorijos; iškirsti atželiantys krūmai ant Moškėnų piliakalnio; Čedasų miestelyje sutvarkyta krūmų ir šakų sandėliavimo vieta.

Suremontuotos pralaidos Bajorų k. Liepų g, Misiūniškio k., sutvirtinta pralaida Steponių sodų teritorijoje; pastatyti 3 nauji kelio ženklai, atnaujinta perėja Melioratorių gatvėje, Kavoliškio k.; įrengtas atitvaras 160 m. Bajorų k. Ežero g.; sutvarkyta 100 m žvyruotos Jakiškių g., apsaugant nuo vandens apsėmimo (šalia pralaidos Laukupės upelyje); perdažyti ir atnaujinti suoleliai ir persirengimo kabinos paplūdimyje Žiobiškio k., tiltas ir persirengimo kabina prie Vyžuonos ežero, tiltelis Bajorų k . tvenkinyje.

Atlikti Kavoliškio k. vaikų darželio, Skemų bibliotekos, seniūnijos garažo, Žiobiškio bibliotekos remonto darbai. Sutvarkyta paminklo prie buvusio Rokiškio aerodromo teritorija; šienautas Miliūnų kaimo parkas,  koplytstulpių bei paminklų teritorijos; prižiūtrėtos kultūros paveldo teritorijos; prie  J. Tūbelio memorialinio akmens tvarkytas ąžuolyno parkas; sutvarkytas ir atnaujintas Moškėnų piliakalnio stendas; prižiūrėti viešieji tualetai Žiobiškio kaime prie kapinių ir prie paplūdimio, prie Miliūnų tvenkinio bei Vyžuonos ežero; Žiobiškio kaime prie tvenkinio įrengtoje maudymosi vietoje prižiūrima teritorija, pasodinti medeliai; Vyžuonos poilsiavietėje atvežta 10 kub. m. smėlio, kuris paskleistas ir  išlygintas paplūdimio zonoje; pasodinti medeliai Bajorų, Miliūnų kaimuose, Čedasų mstl., Kavoliškyje, Žiobiškio kaimo paplūdimio teritorijoje, Skemų kaime.

Išduota 118 pažymų apie deklaruotą gyvenamąją vietą; 328 pažymos apie šeimos sudėtį;30 pažymų pažyminčių faktinę padėtį. Priimtos 223 atvykimo deklaracijos, 43 išvykimo iš LR deklaracijos. Išnagrinėta 12 prašymų ir priimti sprendimai dėl gyvenamosios vietos deklaravimo duomenų keitimo savininko prašymu. Duomenys pakeisti 22 gyventojams. Išduota 11 leidimų žemės kasinėjimo darbams, 43 leidimai saugotiniems medžiams ir krūmams kirsti medžių ir krūmų kirtimui. Išduoti 6 leidimai sunkiasvorėms transporto priemonėms važiuoti seniūnijos vietinės reikšmės keliais. Atlikti 36 veiksmai patvirtinant dokumentų kopijų tikrumą; 14  kartų paliudytas parašo tikrumas.

Įregistruoti 92 mirties aktai, išduoti 92 mirties liudijimai, parengta 12 apyrašų mirusių gyventojų asmens dokumentų grąžinimui.

Prižiūrėtos 6 veikiančios kapinės (Miliūnų, Žiobiškio, Čedasų, Moškėnų, Martyniškėnų, Ruopiškio), sutvarkytos neveikiančios kapinės Ruopiškio kaime. Išduota 17 leidimų laidoti Rokiškio kaimiškosios seniūnijos kapinėse.

Rajono savivaldybės tarybai pateiktas vienas tarybos sprendimo projektas dėl gatvės ašinės linijos pratęsimo. Suteikti 43 adresai.

Seniūnijos darbuotojai du kartus vyko į Kavoliškio kaimą, po kartą – į Bajorų, Palūšnių ir Skemų kaimus dėl valkataujančių šunų. Du šunys nuvežti ir perduoti į Degsnius gyvūnų globai.

Gauti 23 rašytiniai prašymai dėl administracinių paslaugų ar viešųjų interesų gynimo.

Pateikti spręstini klausimai savivaldybės administracijai bei Saugaus eismo komisijai dėl automobilių eismo, greičio ribojimo, gyvenviečių paženklinimo įrengiant kelio ženklus. Dalis prašymų patenkinta

Organizuoti 2 susirinkimai su Kavoliškio kaimo gyventojais dėl dujų kainų, 1 susirinkimas dėl planuojamų remontuoti kelių, gatvių ir inžinerinių tinklų statybos įtraukimo į prioritetinį objektų sąrašą.

**Rokiškio miesto seniūnija**. Rokiškio miesto seniūnijos teritorija užima 1107,5 ha, čia, 2016 m. gruodžio 30 d. duomenimis, gyveno 13465 deklaruotų gyventojų, kai tuo pačiu laikotarpiu 2015 m. buvo 13865 deklaruotų gyventojų (per metus gyventojų sumažėjo 400). Iki 2016 m. gruodžio 30 d. užregistruoti 89 naujagimiai, mirė 199 rokiškėnai.

Apie Rokiškio miestą ir seniūniją daug informacijos galima rasti Rokiškio rajono savivaldybės interneto tinklapyje <http://www.rokiskis.lt/lt/pradzia.html>. Gyventojai nemokamai naudotis internetu gali Rokiškio rajono savivaldybės Juozo Keliuočio viešojoje bibliotekoje Nepriklausomybės a. 16 bei Taikos g. 19.

Labiausiai nepasiturintiems asmenims skirti maisto produktų paketai iš EB pagalbos fondo,  gruodžio mėnesį  šiuos paketus gavo 561 šeimos, t. y. 1199 žmonės. Socialinės rizikos šeimų sąrašuose yra 34 šeimos. Šiose šeimose auga 76 vaikai.  Socialinės rizikos šeimose augančių 16 vaikų lanko dienos centrus, įvairius būrelius. Šeimose lankytasi 86 kartus. 2016 metais į socialinių rizikos šeimų sąrašą įtrauktos 4 šeimos, dėl pasikeitusių gyvenimo sąlygų išbrauktos 2 šeimos, išvyko 12 šeimų. Parama pinigais buvo skirta 28 šeimoms, socialines pašalpas gavo 20 šeimų. Socialinės rizikos šeimose augantiems 32 vaikams buvo padėta įsigyti būtiniausias mokymosi priemones ir sutvarkytas nemokamas maitinimas mokykloje. 23 šeimos gavo paramą maisto produktais. 1 šeimai sutvarkyta kompensacija kietam kurui. 12 šeimų gavo paramą maisto produktais iš Maisto banko.

Surašyti 830 atskirų šeimų (asmenų) gyvenimo sąlygų įvertinimai, iš jų:74 nemokamo maisto iš maisto banko; 596 buities tyrimo aktai dėl piniginės paramos teikimo; 60 asmens (šeimos) soc. paslaugų poreikio vertinimo aktų; 7 senyvo amžiaus asmens socialinės globos poreikio įvertinimo aktai; 12 komisijos posėdžių dėl socialinės paramos teikimo; 105 patikrintos šeimų buitys ir gyvenimo sąlygos dėl paramos teikimo; surašytos 95 rekomendacijos; 361 šeima gauna socialinę pašalpą; 71 kartą apsilankyta šeimose su negalia, vienišus ir senus asmenis; 99 prašymai priimti ir sutvarkytas 31 prašymas kietojo kuro kompensacijai; priimtos 164 paraiškos mokyklinėms prekėms gauti.

Vasaros sezono metu nuolat prižiūrėtas paplūdimys prie Rokiškio tvenkinio (šienauta žolė, remontuotas tiltas ir persirengimo kabinos, purentas smėlis); tvarkyti ir prižiūrėti miesto parkai, aikštės, vaikų žaidimų aikštelės; prisidėta prie Velniakalnio rekreacinės teritorijos priežiūros.

Suorganizuotas šventinis Kalėdų eglės įžiebimo renginys ir koncertas; prisidėta prie renginių organizavimo (Joninės prie Rokiškio tvenkinio, miesto gimtadienio šventė, tarptautinės tinklinio varžybos Velniakalnyje Rokiškio miesto seniūno taurei laimėti, Rokiškio rajono seniūnijų sporto žaidynės).

2016 m. seniūnijoje dirbo 43 viešųjų darbų ir 719 visuomenei naudingus darbus dirbantys darbininkai. Seniūnijoje gauta 35 pranešimų dėl teismo nutarimu siunčiamų asmenų atidirbti nemokamus viešuosius darbus. Atvyko atidirbti paskirtas valandas 27 asmenys. Mieste registruotos 145 gatvės, iš kurių 37 – soduose, o 5 (A.Tumėno, V.Mirono, J.Janulio, P.Jakšto (iš dalies) ir Šiaurės skg.) gatvės neįrengtos. Bendras įrengtų gatvių ilgis – 62 km. iš kurių 42 km – asfaltuotos ir 20 km – žvyruotos.

Organizuojant ir (arba) kontroliuojant savivaldybės kelių, bendrojo naudojimo teritorijų, kapinių, želdinių, gatvių, šaligatvių valymą ir priežiūrą panaudota: asfalto duobėms remontuoti – 36066,00 Eur; lyginti ir žvyruoti – 9545,12 Eur.

Miesto aikštėse ir skveruose pasodinta gėlių daigų už 4800,00 Eur.

Mieste buvo virš 1300 gatvės apšvietimo šviestuvų, kurių bendras linijų ilgis siekė 50 km. Veikė apie 800 šviestuvų. Miesto gatvėms apšviesti skirta 59350,00 Eur. Per 12 mėnesių sunaudota 59180,00 Eur.

Seniūnijos teritorijoje prižiūrėta 86,6 ha miškų ir 59,2 ha parkų teritorijų. Miesto seniūnija prižiūrėjo virš 20 km lietaus kanalizacijos tinklų Išduoti 28 leidimai medžiams kirsti, iškirsti 378 pavojingi žmonių ir eismo saugumui medžiai, išduoti 35 leidimai kasinėti.

Miesto seniūnijos 9,5 ha turimų kapinių plote yra 5 kapinės, dvi iš jų veikiančios – senosios kapinės Laukupio g. ir Kalneliškio k. kapinės. Kapinių priežiūrą ir leidimų laidoti išdavimą vykdo UAB „Mano aplinka“. Išduoti 235 leidimai laidoti.

Vykdytos 44 sutartys su abonentais, besinaudojančiais miesto lietaus kanalizacijos tinklais, ir 18 įvairių pirkimo-pardavimo, darbų ir bendradarbiavimo sutarčių.

Dėl viešųjų paslaugų teikimo iš įmonių ir gyventojų gauta 30 rašytinių prašymų (daugiausia dėl medžių kirtimo).

**Finansų kontrolės būklės ataskaita.** Vidaus kontrolės ir vidaus audito įstatymas numato, kad viešojo juridinio asmens vadovas Finansų kontrolės būklės ataskaitą teikia viešajam juridiniam asmeniui, kuriam jis yra pavaldus iki balandžio 1 d. Rokiškio rajono savivaldybės administracijos 2016 m. finansų kontrolės būklės ataskaita teikiama priede.

**SPRENDIMO PROJEKTO ,, DĖL ROKIŠKIO RAJONO SAVIVALDYBĖS ADMINISTRACIJOS DIREKTORIAUS 2016 METŲ VEIKLOS ATASKAITOS“ AIŠKINAMASIS RAŠTAS**

**Parengto sprendimo projekto tikslai ir uždaviniai.** Patvirtinus ataskaitą, bus įvykdyti Lietuvos Respublikos vietos savivaldos įstatymo 29 straipsnio 8 dalies 9 ir 10 punktų, 16 straipsnio 2 dalies 19 punktas, Rokiškio rajono savivaldybės tarybos 2015 m. kovo 27 d. sprendimu Nr. TS-102 patvirtinto Rokiškio rajono savivaldybės tarybos veiklos reglamento 263 punkto reikalavimai.

**Šiuo metu esantis teisinis reglamentavimas.** Lietuvos Respublikos vietos savivaldos įstatymo 29 straipsnio 8 dalies 9 ir 10 punktai, Rokiškio rajono savivaldybės tarybos 2015 m. kovo 27 d. sprendimu Nr. TS-102 patvirtinto Rokiškio rajono savivaldybės tarybos veiklos reglamento 263 punktas.

**Sprendimo projekto esmė.** Kadangi savivaldybės administracijos direktorius pavaldus savivaldybės tarybai, atskaitingas savivaldybės tarybai ir merui, teikiama 2016 metų jo ir administracijos veiklos ataskaita.

**Galimos pasekmės, priėmus siūlomą tarybos sprendimo projektą:**

**teigiamos –** bus įgyvendinti aukščiau išvardintų teisės aktų reikalavimai;

**neigiamos –** nebus.

**Kokia sprendimo nauda Rokiškio rajono gyventojams.** Rajono bendruomenė informuojama apie 2016 metų administracijos veiklą, užtikrinamas darbo skaidrumas.

**Finansavimo šaltiniai ir lėšų poreikis.** Sprendimui įgyvendinti lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.** Teisėsakte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Kanceliarijos skyriaus vyr. specialistė Asta Zakarevičienė